title: Hammer Film Productions

text: "Draculan" tuotannon aikana Hammerilla oli jälleen ongelmia Universalin kanssa, sillä "Draculan" tekijänoikeudet olivat epäselvempiä kuin "Frankensteinin". Yhtiöt löysivät kuitenkin sopuratkaisun, jonka myötä Hammer sai lisäksi uudelleenfilmatisointioikeudet kolmeen Universalin kauhuklassikkoon: "Näkymätön mies", "Suuren oopperan kummitus" ja "The Mummy's Hand". Ensimmäistä Hammer ei lopulta koskaan tehnyt, Suuren oopperan kummitus (1962) jäi vaille jatko-osia, mutta Muumion kosto (1959) oli "Frankensteinin" ja "Draculan" tapainen menestyselokuva.


title: Hammer Film Productions

text: Hammer aloitti menestyselokuviensa jatko-osien tuotannon heti ensimmäisen menestyselokuvan "Quatermassin" jälkeen, joka sai jatko-osan Vihollinen avaruudesta jo 1957.


title: Hammer Film Productions

text: "Frankensteinin kirous" sai kuusi jatko-osaa ja Peter Cushing näytteli paroni Frankensteinia kaikissa muissa paitsi elokuvassa "The Horror of Frankenstein", joka oli vitsimielessä tehty uusintaversio "Frankensteinin kirouksesta".


title: Hammer Film Productions

text:
Hammerin kaikki Frankenstein-elokuvat:
Hammer teki "Draculalle" kahdeksan jatko-osaa, joista tosin vain neljä ensimmäistä jatkoivat alkuperäisen elokuvan tarinaa. "Vampyyrin arvet" -elokuvan (1970) huonon menestyksen takia seuraavat elokuvat siirrettiin nykyaikaan – Peter Cushing esitti niissä edelleen Van Helsingiä, joka nyt oli alkuperäisen Van Helsingin jälkeläinen.


title: Hammer Film Productions

text:
Hammerin kaikki Dracula-elokuvat:
Muumion kosto (1959) oli "Frankensteinin kirouksen" ja "Draculan" kaltainen menestys ja myös se sai jatko-osia, joilla tosin ei ollut mitään tekemistä ensimmäisen elokuvan kanssa.


title: Hammer Film Productions

text: Hammerin kaikki Muumio-elokuvat:


title: Hammer Film Productions

text: Monet merkittävät ohjaajat työskentelivät Hammerille kerran tai kaksi. Eräs merkittävä on John Gilling, jonka hyytävän tehokas mysteerikuvaus The Reptile (1966) (suom. "Käärmeihmiset", TV:ssä "Liskonainen") muodostui lajissaan poikkeuksellisen tehokkaaksi, eritoten nimiosaa näytelleen Jacqueline Pearcen moni-ilmeisen työskentelyn johdosta.


title: Hammer Film Productions

text: Elokuva oli Suomessa kielletty raaistavana vuodesta 1967 vuoteen 1992. Sitä sai esittää vain suljetuissa tilaisuuksissa, kuten Suomen Elokuva-arkiston näytöksissä. Kiellon purkamisen jälkeen elokuva on televisioitu ainakin kertaalleen.


title: Hammer Film Productions

text: Nuori tulokas Seth Holt avasi työskentelynsä Hammerilla hyvin elokuvalla Pelon tunne - mutta hänen uransa jäi tähdenlennoksi hänen kuollessaan sairauskohtaukseen kesken elokuvansa Blood from Mummy's tomb ohjauksen.


title: Hammer Film Productions

text: Myös Peter Sasdy, joka ohjasi yhtiölle 1970 sekä elokuvat Draculan himo ("Countess Dracula"), että "Dracula, paholaisen lähettiläs" ("Taste the Blood of Dracula"), ohjasi yhtiölle vuonna 1971 kauhuelokuvan "Tappajan kädet" ("Hands of the Ripper").


title: Litosfääri

text: Litosfääri eli kivikehä koostuu Maan kuoresta ja vaipan ylimmästä osasta. Litosfäärin paksuus on noin 100 kilometriä, josta kuoren osuus on mantereiden kohdalla 30–70 kilometriä ja merenpohjan alla keskimäärin vain kahdeksan kilometriä. Kiinteän kuoren ja vaipan ylimmän osan välissä on maanjäristysaaltoja heijastava niin sanottu Moho-pinta.


title: Litosfääri

text: Litosfäärin alapuolella on astenosfääri, joka käsittää osia ylävaipasta ja vaipan vaihettumiskerroksesta. Eri laskutapojen mukaan astenosfääri ulottuu 400–650 kilometrin syvyyteen.


title: Litosfääri

text: Maan litosfääri on jakaantunut jäykkiin laattoihin, jotka kelluvat ja liikkuvat astenosfäärissä eli ylävaipassa olevan sulan kiviaineksen päällä. Nämä manner- eli litosfäärilaatat liikkuvat joko toisiinsa törmäten, erkaantuen toistaan tai toisiaan sivuten. Laattojen reuna-alueilla ovat maanjäristykset ja tulivuoret yleisiä.


title: Litosfääri

text: Mannerlaatan kuorikerros on kevyempää graniitin tyyppistä kiveä, kun taas merilaatan kuorikerros on raskaampaa basaltin tyyppistä kiveä. Kiinteän kuoren alainen litosfääri on jäykkää ja lohkeilevaa kiveä.


title: Litosfääri

text: Maapallon litosfääri on jakautunut noin kahteenkymmeneen litosfäärilaattaan. Suurimmat niistä ovat: Euraasian laatta, Afrikan laatta, Pohjois-Amerikan laatta, Etelä-Amerikan laatta, Tyynenmeren laatta, Antarktiksen laatta ja Intian laatta. Muita laattoja ovat: Kookossaarten laatta, Karibian laatta, Arabian laatta, Nazcan laatta ja Filippiinien laatta.


title: Litosfääri

text: Laattojen liike aiheutuu osaksi astenosfäärissä tapahtuvista konvektiovirtauksista, joissa kuumaa sulaa kiviainesta nousee ylös litosfääriä kohti. Litosfäärin saavutettuaan virtaus kääntyy sen suuntaiseksi ja jäähdyttyään virtauksen suunta kääntyy kohti vaipan alakerroksia jossa se kuumenee jälleen ja nousee uudelleen kohti litosfääriä. Konvektiovirtaukset eivät kuitenkaan selitä täydellisesti mannerlaattojen liikkeitä. Nykyisin on vallalla käsitys, että merelliset litosfäärilaatat liikkuvat pääasiassa kahden voiman vaikutuksesta: keskiselänteillä tapahtuvan työnnön ja subduktiovyöhykkeillä tapahtuvan vedon vaikutuksesta. Subduktoituva kiviaines sulaa ja nousee kohti litosfääriä aiheuttaen intrusiivista ja ekstrusiivista magmatismia.


title: Cagliari

text: Cagliari (sardiksi "Casteddu", kirjaimellisesti "linna") on Sardinian hallinnollisen alueen ja Cagliarin metropolikaupungin pääkaupunki Sardinian saarella Italiassa. Kaupungissa on runsaat 150 000 asukasta.


title: Cagliari

text: Kaupunki kuului nimellä "Karalis" foinikialaisten kauppasiirtokuntien ketjuun 600-luvulla eaa. Muun saaren mukana se siirtyi ensin Karthagon ja myöhemmin Rooman haltuun vuonna 238 eaa.


title: Cagliari

text: 1000-luvulla Pisan tasavalta valloitti alueen ja jälleenrakensi kaupungin. Pisalaiset rakensivat suureksi osaksi Castellon (sardiksi "Casteddu 'e susu") aluetta nykyisinkin ympäröivät linnoitukset; erityisesti jäljellä olevat kaksi Giovanni Capulan suunnittelemaa kalkkikivitornia ovat huomionarvoisia. Aragon valloitti alueen vuonna 1326 ja 1600-luvulla kaupunki sai espanjalaisen barokki-ilmeen. 1700-luvulla Piemonten hallussa Cagliari menetti asemansa linnoituksena.


title: M/S Aurella

text: M/S C.T.M.A. Vacancier on laiva, joka valmistui kesäkuussa 1973 nimellä "M/S Aurella" saksalaiselta J.J. Sietas Shiffswerft -telakalta. Aluksen oli tilannut Viking Linen suomalainen osakasvarustamo SF-Line Oy. Valmistuttuaan "M/S Aurella" asetettiin Naantali–Maarianhamina–Kapellskär-reitille, jolla se palveli aina 1980-luvun taitteeseen asti. Tämän jälkeen "Aurella" myytiin Irlantiin.


title: M/S Aurella

text: 33 miljoonaa Saksan markkaa maksanut "Aurella" luovutettiin SF Linelle kesäkuussa 1973. Se oli kapasiteetiltaan Euroopan suurin. Laiva korvasi Naantali–Maarianhamina–Kapellskär-reitillä aiemman palvelleen M/S Marellan, joka siirrettiin Turku–Maarianhamina–Tukholma-reitille. "Aurellan" ensimmäinen reittimatka oli 3. heinäkuuta 1973. 21. syyskuuta 1973 se ajoi karille Ahvenanmaan saaristossa. M/S Kapella nouti sen matkustajat ja yritti kaksi päivää myöhemmin irrottaa sen karilta, mutta ei onnistunut. 24. syyskuuta myös "Marella" yritti irroittaa laivaa karilta siinä onnistumatta. "Aurella" irtosi karilta lopulta omin voimin 8. lokakuuta 1973. Se korjattiin ja palasi liikenteeseen 3. marraskuuta 1973.


title: M/S Aurella

text: "Aurella" myytiin 16 miljoonalla dollarilla Irlantiin tammikuussa 1982. Tämän jälkeen laivan hyttipaikkojen määräksi nostettiin 450.


title: M/S Aurella

text: Suomen liikenteeseen "Aurella" palasi vuonna 1992, jolloin se Viroon liputettuna ja Tallinkille aikarahdattuna palveli talvikauden "Saint Patrick II" -nimisenä Helsinki–Tallinna-välillä. Sama toistui ainakin seuraavana talvikautena.


title: M/S Aurella

text: Tämän jälkeen "Aurella" liikkui muun muassa Välimerellä, Englannin ja Irlannin välillä sekä Kanadan merialueilla. "Aurella" liikennöi edelleenkin välillä Montreal–Cap-aux-Meules C.T.M.A Groupin alaisuudessa.


title: M/S Aurella

text: Aluksen matkustajakansia on kolme ja ne ovat:


title: Kirjan ja ruusun päivä

text: Kirjan ja ruusun päivä on kirjaa juhlistava vuosipäivä, jota on useimmiten vietetty 23. huhtikuuta. Ajankohta valittiin kirjallisen historiansa ansiosta: 23. huhtikuuta 1616  kaksi maailmankirjallisuuden klassikkokirjailijaa, Miguel de Cervantes sekä William Shakespeare kuolivat.


title: Kirjan ja ruusun päivä

text: Ajatuksen keksi valencialainen kirjailija Vicente Clavel Andrés, joka ehdotti virallisen kirjaston Barcelonan osastolle (Cámara Oficial del Libro de Barcelona) 2. maaliskuuta 1925, että juhlapäivä pitäisi järjestää vuosittain 7. lokakuuta, joka hänen käsityksensä mukaan oli Miguel de Cervantesin syntymäpäivä 1547. Ehdotus hyväksyttiin saman kuukauden aikana. Asetuksen Espanjan kirjan päivästä allekirjoitti seuraavana vuonna Espanjan kuningas Alfonso XIII 6. helmikuuta 1926. Samana vuonna järjestettiin 7. lokakuuta Espanjan kirjallisuuden päivä Argentiinan Buenos Airesissa. Vuodesta 1930 on kirjallisuuden päivä järjestetty 23. huhtikuuta, joka on myös Miguel de Cervantesin kuolinpäivä. Juhlan vietto levisi varsinkin yliopistokaupunkeihin ja Barcelonasta Kataloniaan. Päivä liitettiin myöhemmin myös Pyhään Yrjöön, joka Cervantesin tapaan kuoli 23. huhtikuuta.


title: Kirjan ja ruusun päivä

text: Juhlapäivän ajatus on, että miehet antaisivat naisille ruusuja ja naiset miehille kirjoja.


title: Kirjan ja ruusun päivä

text: Vuonna 1995 UNESCO julisti katalonialaisen Kirjan ja ruusun päivän kansainväliseksi kirjan ja tekijänoikeuden päiväksi. "Kirjat ansaitsevat erityisen päivänsä, jolloin niitä juhlitaan vapauden, yhteenkuuluvuuden ja rauhan symboleina", järjestön julistus kuului.


title: Kirjan ja ruusun päivä

text: Kirjan ja ruusun päivää on vietetty eri päivinä etenkin aiemmin, mutta viime vuosina Suomessa on palattu alkuperäiseen päivään ja lukemista on juhlittu huhtikuun 23. päivä.


title: Kirjan ja ruusun päivä

text: Suomessa on valittu Kirjan ja ruusun päivän kirjailija vuodesta 2012. Suuri osa suomalaisista kirjakaupoista on mukana tempauksessa, jossa ostaessa 15 eurolla kirjoja saa kaupan päälle tämän kyseisen kirjailijan teoksen, joka on kirjoitettu nimenomaan tätä päivää varten. Kirja on jaossa vain rajoitetun ajan, eikä sitä voi ostaa itsekseen. Se on pelkästään kaupanpäälinen.


title: Antiokian ruhtinaskunta

text: Antiokian ruhtinaskunta oli ristiretkivaltio, joka perustettiin ensimmäisen ristiretken aikana vuonna 1098. Bahriyan mamelukit kukistivat sen vuonna 1268.


title: Antiokian ruhtinaskunta

text: Ensimmäisen ristiretken ritarit alkoivat piirittää Antiokiaa vuonna 1097. Antiokian kaupunki sijaitsi Orontesjoen varrella noin 20 kilometriä mereltä ja sitä ympäröivät muurit, joissa oli 400 tornia. Piiritys kesti talven yli ja se oli raskas niin piiritetyille kun piirittäjille. Ristiretkeilijöiden sanotaan joutuneen syömään omia hevosiaan pysyäkseen hengissä.


title: Antiokian ruhtinaskunta

text: Lopulta Antiokia vallattiin kun ruhtinas Taranton Bohemund sai torninvartijan päästämään piirittäjät kaupunkiin. Tämä tapahtui 3. kesäkuuta 1098 ja sitä seurasi kaupungin muslimiväestöön kohdistunut verilöyly. Vain neljä päivää myöhemmin Mosulista saapui armeija kuvernööri Kerboghan johdolla piirittämään ristiretkeilijöitä. Bysantin keisari Aleksios I Komnenos oli puolestaan matkalla auttamaan ristiretkeilijöitä, mutta palasi kun kuuli että kaupunki oli jo vallattu. Ristiretkeilijät kukistivat Kerboghan joukot kesä-heinäkuun 1098 aikana.


title: Antiokian ruhtinaskunta

text: Kaupungin valtausta seurasi riita siitä, kuka saisi sen hallittavakseen. Bohemund ja hänen normanninsa voittivat lopulta ja Bohemund julistautui Antiokian ruhtinaaksi. Hän olikin jo Taranton ruhtinas.


title: Antiokian ruhtinaskunta

text: Bohemund joutui Anatolian keskiosaa hallinneen turkkilaisen Danishmend-dynastian vangiksi vuonna 1100 ja ruhtinaskunnan hallitsijaksi nousi tämän veljenpoika Tankred. Hän laajensi ruhtinaskuntaansa ja valloitti Tarsuksen ja Latakian kaupungit Bysantin valtakunnalta. Bohemund vapautettiin vuonna 1103, mutta hän jätti Antiokian Tankredin hallittavaksi ja palasi itse Italiaan. Sieltä hän hyökkäsi Bysantin valtakuntaan, mutta Aleksios I kukisti hänet ja pakotti Bohemundin allekirjoittamaan Devolin rauhan, joka teki Antiokiasta Bysantin vasallin Bohemundin kuoltua. Bohemund jätti Antiokian Tankredin huostaan ja palasi Italiaan jossa hän kuoli vuonna 1111. Tankredista tuli myös Edessan kreivikunnan hallitsija kun Edessan kreivi Joscelin jäi muslimien vangiksi.


title: Antiokian ruhtinaskunta

text: Aleksios vaati että Tankred palauttaisi Antiokian Bysantille, mutta tämä sai tukea Jerusalemin kuningaskunnalta ja Tripolin kreivikunnalta. Tankredin kuoltua vuonna 1112 ruhtinaaksi nousi Bohemundin poika Bohemund II joka oli vielä liian nuori hallitsemaan. Tankredin veljenpoika Salernon Roger hallitsi Antiokiaa siihen asti kun hän kuoli Ager Sanguinisin taistelussa. Antiokiasta tuli tämän jälkeen Jerusalemin vasalli ja sen hallitsijana toimi Jerusalemin kuningas Balduin II joka hallitsi vuoteen 1126.


title: Antiokian ruhtinaskunta

text:
Bohemund II, joka meni naimisiin Balduinin tyttären Alicen (käytetään myös nimiä Adelicia ja Antiokian Alice) kanssa, ehti hallita vain neljä vuotta. Antiokian ruhtinattareksi nousi hänen nuori tyttärensä Constance. Balduin toimi hallitsijana kuolemaansa asti vuonna 1131. Tämän jälkeen hallitsijaksi tuli Jerusalemin uusi kuningas Fulk. Vuonna 1136 kymmenvuotias Constance meni naimisiin 36-vuotiaan Poitiers'n Raymondin kanssa. Raymond hyökkäsi Bysantille kuuluvaa Kilikia vastaan, mutta keisari Johannes II Komnenos iski takaisin. Johannes saapui Antiokiaan vuonna 1138 ja pakotti Raymondin vannomaan hänelle uskollisuuttaan. Johannes joutui kuitenkin poistumaan kaupungista kun sen asukkaat alkoivat mellakoida.
Sen jälkeen kun muslimit valtasivat Edessan vuonna 1144, Nur ad-Din hyökkäsi Antiokian kimppuun. Suurin osa ruhtinaskunnasta joutui muslimien vallan alle. Raymond kuoli Inabin taistelussa vuonna 1149. Vuonna 1153 Constance meni naimisiin erään Raynald de Chatillonin kanssa. Raynald joutui heti vaikeuksiin Bysantin kanssa ja vuonna 1158 hän joutui solmimaan rauhan keisari Manuel I Komnenoksen kanssa. Reynald joutui muslimien vangiksi vuonna 1160. Kun Manuelin vaimo Irene kuoli, lähetti hän avustajansa etsimään itselleen uutta vaimoa Lähi-idän latinalaisista ruhtinaskunnista. Lopulta valinta osui Constancen tyttäreen Mariaan. Constance kuitenkin syrjäytettiin vuonna 1163 ja ruhtinaaksi nousi hänen poikansa Bohemund III. Bohemund jäi kuitenkin Nur ad-Dinin vangiksi jo seuraavana vuonna ja samalla Orontesjoesta tuli Antiokian ja Aleppon pysyvä raja. Bohemund palasi kaupunkiin vuonna 1165. Hän meni naimisiin Manuelin veljentyttären kanssa ja asetti samalla kaupunkiin uuden ortodoksisen patriarkan.


title: Antiokian ruhtinaskunta

text: Antiokia selvisi Saladinin hyökkäyksiltä italialaiskaupungeista tulleiden laivastojen ansiosta. Hattinin taistelun jälkeen Bohemundin pojasta Bohemund IV:a tuli Tripolin kreivi. Bohemundin vanhin poika Raymond meni naimisiin armenialaisen prinsessan kanssa vuonna 1194. Bohemund III:n kuoltua vuonna 1201 syttyi valtataistelu Bohemund IV:n ja armenialaisia edustavan Bohemund III:n lapsenlapsen Raymond-Roupenin välillä. Bohemund IV otti vallan vuonna 1207, mutta Raymond hallitsi lyhyen aikaa vuosina 1216–1219.


title: Antiokian ruhtinaskunta

text: Bohemund IV kuoli vuonna 1233 ja hänen seuraajakseen tuli hänen poikansa Bohemund V. Häntä seurasi vuonna 1251 Bohemund VI, joka meni naimisiin armenialaisen prinsessa Sibyllan kanssa vuonna 1254. Tähän loppui armenialaiskuningaskunnan ja Antiokian välinen vihanpito. Tosin Antiokia oli paljon naapuriansa heikompi, ja olikin todellisuudessa Armenian vasalli. Mongolien ja mamelukkien sodan jälkeen mamelukit hyökkäsivät Armeniaa ja Antiokiaa vastaa koska kummatkin olivat auttaneet mongoleja. Lopulta Baibars valtasi kaupungin vuonna 1268. Pian koko Pohjois-Syyria oli menetetty. Täysin arvoton "Antiokian ruhtinaan" arvonimi periytyi Kyproksen kuninkaille.


title: Barentsinmeri

text: Barentsinmeri (, ) on Pohjoiseen jäämereen kuuluva reunameri Euroopassa, Norjan ja Venäjän rannikoista pohjoiseen. Se on suhteellisen syvä mannerjalustalla sijaitseva meri (keskisyvyys 230 m, suurin syvyys 450 m). Barentsinmerta rajaavat idässä Frans Joosefin maa ja Novaja Zemlja, pohjoisessa Huippuvuoret. Lännessä sen raja Norjanmerta vastaan seuraa mannerjalustan reunaa; toisen, käytännöllisemmän IHO:n määritelmän mukaan länsiraja kulkee Norjanmeren koillisrajassa eli kulkee Huippuvuorten eteläkärjestä Karhusaareen ja siitä edelleen Nordkappiin.


title: Barentsinmeri

text: Barentsinmeri on nimetty hollantilaisen, aluetta 1500-luvun lopulla kartoittaneen Willem Barentsin mukaan.


title: Barentsinmeri

text: Barentsinmeren kaakkoinen osa Venäjän Nenetsian rannikon ja Novaja Zemljan eteläosan välillä on nimeltään Petšoranmeri. Etelässä Barentsinmereen aukeaa Vienanmeri, joka on Pohjoisen jäämeren lahti (ajattelutavassa maailmanmeri jaetaan viiteen osaan), mutta jota ei lueta osaksi Barentsinmerta. Barentsinmeren ja Vienanmeren raja kulkee Kaninin niemimaan kärjestä Kuolan niemimaan Svjatyi Nos -niemeen.


title: Barentsinmeri

text: Barentsinmeren etelärannikon satamat kuten Murmansk, Kirkkoniemi ja Vuoreija pysyvät jäättöminä ympäri vuoden Golfvirran vuoksi.


title: Barentsinmeri

text: Sekä Venäjän että Norjan puolella on runsaasti maaöljy- ja -kaasuvaroja. Öljyä alettiin alueelta etsiä 1970-luvulla. Ensimmäinen tuotantoon päässyt kenttä oli norjalainen Snøhvit. Vuonna 1988 Venäjän puolelta löytynyt Štokmanin kaasukenttä on yksi maailman suurimpia. Sen hyödyntämistä on kuitenkin lykätty liuskekiveen varastoituneeseen maakaasuun pohjautuvan tuotannon muutettua maailmanmarkkinoita. Toukokuussa 2012 Statoil- ja Rosneft-yhtiöt sopivat yhteisestä toiminnasta öljyn poraamiseksi Barentsinmerellä ja Ohotanmerellä, niin että tuotanto olisi käynnissä vuodesta 2016 alkaen. Samaan aikaan Norja tarjosi kolmea suurta Barentsinmeren tuotantoaluetta öljy-yhtiöiden väliseen tarjouskilpailuun, jonka tulos on määrä julkistaa alkuvuonna 2015.


title: Armas Lindgren

text: Armas Eliel Lindgren (28. marraskuuta 1874 Hämeenlinna – 3. lokakuuta 1929 Kööpenhamina) oli suomalainen arkkitehti ja rakennustaiteen professori. Hän oli osakkaana arkkitehtitoimisto Gesellius-Lindgren-Saarisessa vuosina 1897–1905 ja piti omaa toimistoaan vuosina 1905–1929. Lindgrenin kiinnostus suuntautui muun muassa rakennussuojeluun, ja hän otti voimakkaasti kantaa esimerkiksi Vanhan Rauman säilyttämisen puolesta. Vuonna 1902 hänestä tuli Taideteollisuuskeskuskoulun ensimmäinen taiteellinen johtaja. Alvar Aalto opiskeli Lindgrenin suojattina vuodesta 1916 ja työskenteli myös hänen toimistossaan.


title: Armas Lindgren

text: Lindgrenin puoliso oli vuodesta 1898 opettaja Irene Olivia Hellstén (1878–1929). Armas Lindgren on haudattu Helsinkiin Kulosaaren hautausmaalle. Kulosaaressa on "Armas Lindgrenin tie" (entinen Södra Strandvägen).


title: M/S Viking 6

text: M/S Viking 6 () oli vuonna 1966 nimellä "Stena Britannica" valmistunut matkustaja-autolautta. Alus rakennettiin norjalaisella A/S Langesund Mekaniske Verkstedillä Langesundissa. Se luovutettiin tilaajalleen Stena AB:lle 12. joulukuuta 1966 ja aloitti liikenteen välillä Göteborg–Frederikshavn. Ahvenanmaalainen Viking Line liikennöi aluksella vuosina 1974–1980 nimellä "Viking 6", ja liikennöi myöhemmin yhden Viking Linen osakasvarustamon Rederi AB Sallyn käytössä vuonna 1982.


title: M/S Viking 6

text: "M/S Viking 6":ksi kastettu laiva hankittiin vuonna 1974 ahvenanmaalaiselle Rederi AB Sallylle käytettynä Yhdysvalloista. Alus oli alun perin toimitettu ruotsalaiselle Stena Rederille vuonna 1967, josta se oli edelleen myyty Yhdysvaltoihin vuonna 1968.


title: M/S Viking 6

text: "Viking 6" asetettiin 16. heinäkuuta 1974 Viking Linen liikenteeseen, tuolloin vasta avatulle Helsinki–Tukholma reitille. Pääasiassa tässä tehtävässä alus palveli yhdessä "M/S Viking 5":n kanssa aina vuoteen 1980, jolloin Rederi AB Sallyn vastavalmistuneet sisaralukset "M/S Viking Saga" ja "M/S Viking Song" korvasivat molemmat edellämainitut alukset.


title: Pekka ja susi

text: Pekka ja susi op. 67 () on Sergei Prokofjevin laatima lastensatu ja sen pohjalta säveltämä musiikkiteos. Teos syntyi vuonna 1936 säveltäjän palattua Venäjälle. Teos on sävelletty kertojalle ja orkesterille. Teoksesta on tullut kansainvälisesti hyvin suosittu sekä lasten että aikuisten keskuudessa. Prokofjev kirjoitti teoksen pianolle neljässä päivässä, ja soitinnus valmistui viikkoa myöhemmin.


title: Pekka ja susi

text: Teos on kolmitaitteinen ja sen rakenne noudattaa löyhästi sonaattimuotoa, mutta siitä poiketaan monin paikoin ja teemoja kehitellään vapaasti. Alkujakso esittelee päähenkilöt ja valmistaa yleisöä tulossa olevaan toimintaan. Keskimmäinen taite (kehittelytaite) sisältää eniten toimintaa. Alussa susi tulee ja syö ankan. Lopulta Pekka saa suden kiinni. Viimeisessä taitteessa päähenkilöt palaavat kotiin ja Pekan teema palaa voitonmarssina.


title: Pekka ja susi

text: Teosta hallitsee Pekan teema, ja se kuullaan heti alussa. Teema liittyy myöhemmin muihin sille "alisteisiin" teemoihin. Teemat seuraavat sadun tapahtumia. Harmonisesti teos alkaa ja loppuu C-duurissa, mutta välillä moduloidaan.


title: Pekka ja susi

text: Pekka ja Susi on sävelletty huilulle, oboelle, klarinetille, fagotille, kolmelle käyrätorvelle, trumpetille, pasuunalle, patarummulle, triangelille, tamburiinille, symbaaleille, kastanjeteille, virvelille, bassorummulle sekä jousille. Kullakin tarinan hahmolla on sävellyksessä oma instrumenttinsa sekä teemansa.


title: Ytterby (kaivos)

text: Ytterby on vanha kaivoskylä Vaxholmin kuntaan kuuluvassa Resarön saaressa Ruotsin Tukholman läänissä. Se on tullut kuuluisaksi sieltä löydetyistä kuudesta alkuaineesta: ytterbium, terbium, yttrium, erbium, holmium ja tulium. Nämä kaikki kuuluvat harvinaisten maametallien ryhmään, ja ensimmäiset neljä on nimetty Ytterbyn mukaan.


title: Ytterby (kaivos)

text: Ytterbyssä on louhittu kvartsia jo 1600-luvulla ja maasälpää 1700-luvun lopulta alkaen. Vuonna 1787 harrastelijageologi, luutnantti Carl Axel Arrhenius löysi louhokselta poikkeuksellisen raskaan mustan kiven, jonka hän lähetti geologien tutkittavaksi. Mineraalin kemiallisen koostumuksen onnistui selvittämään Turun akatemian professori Johan Gadolin, joka näin löysi uuden metallin, yttriumin.


title: Ytterby (kaivos)

text: Kemian ja fysiikan Nobelin palkintojen saajat tekevät palkintojenjaon yhteydessä usein "pyhiinvaelluksen" Ytterbyhyn.


title: Oliviini

text: Oliviini on silikaattimineraali, jonka kemiallinen kaava on (Mg,Fe)SiO. Sitä esiintyy yleensä tummissa magmakivilajeissa. Magnesiumin ja raudan suhde vaihtelee magnesiumpitoisesta forsteriitista (MgSiO) rautapitoiseen fayaliittiin (FeSiO).


title: Oliviini

text: Oliviini on lasikiiltoinen, läpinäkyvä tai samea ja sen väri vaihtelee vihreän eri sävyissä. Korukivenä käytetty oliviini on väriltään kirkkaan vihreä. Oliviinista käytetään myös nimeä peridootti. Peridootti-nimeä käytetään myös oliviinin korukivimuodosta, jota puolestaan toisinaan kutsutaan krysoliitiksi. Oliviinin kovuus on 6,5–7, ominaispaino 3,27–3,37. Forsteriitti Fo sulaa vasta epätavallisen korkeassa lämpötilassa, 1 900 asteessa, mutta fayaliitti Fa 1 200 asteessa. Oliviinia käytetään kiuaskivenä. Suomessa oliviinia louhitaan yhdestä Mäntyharjulla sijaitsevasta esiintymästä.


title: Oliviini

text: Geologian tutkimuskeskus on suorittanut erittäin perusteellisen tutkimuksen Mäntyharjun oliviiniesiintymästä. Kivi todettiin kemialliselta ja mineraaliselta koostumukseltaan varsin poikkeukselliseksi. Tällaista ei ole Suomesta muualta löydetty. Tutkimuskeskus on testannut kiven saunakiukaissa ja toteaa sen varsin sopivaksi kiuaskivimateriaaliksi.


title: Oliviini

text: Teknillisen korkeakoulun taloudellisen geologian laboratoriossa suoritettujen tutkimusten mukaan (prof. Heikki Niini) oliviinikivi on tasalaatuista ja lujaa ja sen päämassan muodostaa harvinainen, poikkeuksellisen terve, kova ja erittäin hyvin kuumuutta kestävä oliviini. Valtion teknillisen tutkimuskeskuksen geotekniikan laboratorion kehittämän kivilaatuluokituksen mukaisesti arvioiden Mäntyharjun oliviinikivi on rapautuneisuudeltaan Rp0 (rapautumaton). Itse oliviiniesiintymässä on tiheässä mikroskooppisen ohuita kloriitti-serpentiinijuonia. Kiveä on siksi helppo murskata sopivankokoisiksi kiuaskiviksi. Kiven erityisen korkean ominaispainon sekä sen hyvän ominaislämpökapasiteetin ja lämmönjohtavuuden ansiosta kivi sitoo ja luovuttaa lämpöä tasaisesti ja pitkään. Tasainen lämpölaajeneminen hidastaa kaikille kiville ominaista rapautumista saunan lämpötilavaihteluissa. Oliviinikivestä ei aiheudu terveydelle haittaa sen rikittömyyden ja kivipölyttömyyden vuoksi, mutta myös siksi, että sen uraanipitoisuus on äärimmäisen vähäinen, toisin sanoen kivestä ei vapaudu syöpää aiheuttavaa radonkaasua, niin kuin tavanomaisesta kivestä, ennen kaikkea graniiteista ja gneisseistä.


title: Herman Gesellius

text: Herman Ernst Henrik Gesellius (16. tammikuuta 1874 Helsinki – 24. maaliskuuta 1916 Hvitträsk, Kirkkonummi) oli suomalainen arkkitehti, joka oli osakkaana arkkitehtitoimistossa yhdessä Eliel Saarisen ja Armas Lindgrenin kanssa vuodesta 1896 lähtien.


title: Herman Gesellius

text: Geselliuksen vanhemmat olivat kauppias Herman Otto Gesellius ja Emilia Caroline Auguste Struckmann. Hän pääsi ylioppilaaksi 1893 Helsingin ruotsalaisesta normaalilyseosta. Gesellius suunnitteli aluksi insinöörin uraa: ennen arkkitehtiopintojen aloittamista 1893 hän oli harjoittelijana tehtaassa Pietarissa ja opiskeli koneenrakennustakin vuoden verran. Hän valmistui vuonna 1897 Polyteknillisestä opistosta (nyk. Teknillinen korkeakoulu). Gesellius kuoli verrattain nuorena kurkkusyöpään vuonna 1916, minkä vuoksi hänen tuotantonsa jäi suppeaksi. Hänet on haudattu Hvitträskiin.


title: Herman Gesellius

text: Geselliuksen rakennussuunnitelmista tunnetuimpia ovat 1913 valmistunut Viipurin rautatieasema sekä Wuorion talo Helsingin Unioninkadulla. Sisustuksia hän teki muun muassa Suur-Merijoen kartanoon ja Haus Remeriin. Gesellius suunnitteli vuonna 1910 myös kaksi liike- ja asuintaloa Annankatu 10 ja Annankatu 11 Helsinkiin (ns. "Geselliuksen portti"). Näistä Annankatu 10:n talo purettiin 1960-luvulla mutta Annankatu 11 on säilynyt.


title: Herman Gesellius

text: Gesellius oli naimisissa vuodesta 1904 Matilda Tony Charlotta Saarisen, o.s. Gyldén kanssa. Geselliuksen veli oli kauppaneuvos Rudolf Gesellius ja sisar tekstiilitaiteilija Loja Saarinen.


title: Eudes (Ranska)

text: Eudes I (usein myös Odo I, s. 858–860, k. 1. tammikuuta 898) oli Pariisin, Ranskan ja Troyesin kreivi ja frankkien kuningas. Hänet voideltiin kaksi kertaa kuninkaaksi vuosina 888–898, jollainen toisto oli poikkeuksellista. Hän oli ensimmäinen hallitsija niin sanotusta Robertien dynastiasta, joka jatkui Kapetingien dynastiana.


title: Eudes (Ranska)

text: Kuningas Odon isä oli Neustrian herttua/rajakreivi ja Anjoun kreivi Robert Vahva ja eräiden lähteiden mukaan hänen äitinsä Adélaïde olisi ollut frankkien kuninkaan Ludvig I Hurskaan ja tämän puolison Ermengarden tytär. Robert Vahva oli Kaarle Kaljun taistelutoveri tämän taistellessa viikinkejä vastaan (missä hän sai myös surmansa vuonna 866). Robertin pojat Eudes ja Robert olivat liian nuoria seuraamaan häntä maa-alueiden lääninherrana, ja vasta kun Eudes tuli täysi-ikäiseksi hänelle annettiin – ikään kuin korvaukseksi – Pariisin kreivikunta.


title: Eudes (Ranska)

text: Frankkien kuninkaana toimi Kaarle Paksu (884–887), joka lopulta joutui luovuttamaan valtansa Odolle. Tämä tapahtui viikinkejä vastaan käydyn Pariisin piirityksen (885–886) jälkeen. Piirityksen yhteydessä Odon onnistui päästä karkuun piiritetystä kaupungista ja lähteä hakemaan apua Kaarle Paksulta Saksasta. Tämä saapuikin vahvan armeijan kanssa Pariisin liepeille Montmartrelle, mutta ei uskaltanut lähteä taisteluun viikinkejä vastaan, vaan piti parempana neuvotella asiasta käyttäen keinoina rahaa ja Burgundin maakunnan ryöstämisen sallimista.


title: Eudes (Ranska)

text: Valtakunnan suuret vasallit kokoontuivat jo toisen kerran kolmen vuoden sisällä valitsemaan frankeille kuningasta. He päättivät Kaarle Paksun syrjäyttämisestä ja samalla he valitsivat Odon uudeksi frankkien kuninkaaksi vuonna 888 – Kaarle Yksinkertaisen sijasta, joka olisi tuolloin ollut ainoa niin sanotusti laillinen Frankkien valtakunnan perillinen.


title: Eudes (Ranska)

text: Eudes kruunattiin ensimmäisen kerran frankkien kuninkaaksi Compiègnessä helmikuussa 888.


title: Eudes (Ranska)

text: Eudes joutui uudelleen taistelemaan viikinkejä vastaan ja voitti heidät Montfauconin taistelussa Argonnessa. Tämän jälkeen hänen oli taisteltava valtakunnan suuria vasalleja vastaan. Heidätkin Eudes voitti, eikä perinteiseen tapaan ollut kovinkaan armelias kapinoijia kohtaan.


title: Eudes (Ranska)

text: Nyt olivat vuorossa Kaarle Yksinkertaisen kannattajat, jotka eivät voineet hyväksyä karolingisukuisen hallitsijan syrjäyttämistä. Eudes voitti heidätkin Burgundissa, mutta antoi heille hyvitystä ja luovutti Kaarlelle alueet Reinin ja Seinen väliltä ja piti itsellään kaiken muun. Lisäksi hän suostui tekemään Kaarlesta vallanperijän jälkeensä.


title: Eudes (Ranska)

text: Eudes kuoli lapsettomana 898 ja Kaarle Yksinkertainen seurasi häntä valtaistuimella.


title: M/S Viking Saga

text: M/S Viking Saga oli Rederi AB Sallyn Wärtsilältä tilaama matkustaja-autolautta. Se liikennöi aluksi Viking Linen väreissä, mutta sai myöhemmin nimen "M/S Sally Albatross". Alus tuhoutui tulipalossa vuonna 1990, ja sen rungon vedenalainen osa käytettiin uuden "Sally Albatrossin" (nyk. "M/S Celestyal Crystal") rakentamiseen.


title: M/S Viking Saga

text: Laivan sisaralus on alun perin "Viking Song" -nimisenä valmistunut "M/S Regina Baltica".


title: M/S Viking Saga

text: Tiedot ovat Viking Linen ajoilta.


title: M/S Viking Saga

text: "M/S Viking Saga" toimitettiin telakalta vuoden 1980 kesäliikenteeseen. Alus asetettiin Helsinki–Tukholma-reitille, korvaamaan saman osakasvarustamon vanhempi alus. Tässä tehtävässä Viking Linen markkinoimana "Viking Saga" palveli aina vuoden 1986 keväälle asti, jolloin Rederi AB Sliten "M/S Olympia" (nyk. "M/S SPL Princess Anastasia") korvasi sen Helsinki–Tukholma-reitillä.


title: M/S Viking Saga

text: Aluksen poistuttua Helsinki–Tukholma-reittiliikenteestä se nimettiin uudelleen "M/S Sally Albatrossiksi" ja sitä käytettiin risteilyliikenteessä Itämerellä.


title: M/S Viking Saga

text: Alus lähti loppuvuodesta 1987 Saksaan Schichau-Seebeck Werftin telakalle saneerattavaksi. Vuoden 1988 alkupuolella "M/S Sally Albatross" otettiin uudistettuna takaisin risteilyliikenteeseen. Tammikuussa 1990 aluksen ollessa vuosihuollossa Finnbodan telakalla Nackassa Tukholmassa aluksella syttyi tulipalo, jonka seurauksena se tuhoutui lähes täydellisesti.


title: M/S Viking Saga

text: Alus hinattiin myöhemmin samana vuonna Poriin Mäntyluodon telakalle, jossa aluksen kaikki vesirajan yläpuoliset osat riisuttiin ja rungon vedenalainen osa siirrettiin Finnyardsin Rauman telakalle, jossa se käytettiin uuden "Sally Albatrossin" (nyk. "M/S Celestyal Crystal") rakentamiseen.


title: Venla (nimi)

text: Venla on suomalainen naisen etunimi. Venla viettää nimipäiväänsä 2. kesäkuuta. Almanakassa Venla on ollut vuodesta 1908 lähtien.


title: Venla (nimi)

text: Venla on ilmeisesti muunnos ruotsin kielessä esiintyvistä etunimistä "Vendla" ja "Vendela", jotka juontavat juurensa germaanien slaaveista käyttämästä nimityksestä "vendi". Alkujaan nimi on esiintynyt miehennimenä muodossa Wendel tai Wendelin. Nimen lähteenä voi olla myös paikannimi Wendelburga.


title: Venla (nimi)

text: Suomessa nimi Venla on toukokuuhun 2016 mennessä annettu 7 807 ja Vendla hieman alle 1 200 henkilölle. Venla oli 1970-luvulle saakka varsin harvinainen nimi, mutta 1980-luvulla sen suosio alkoi kasvaa selvästi. 1990-luvulla syntyneiden joukossa Venla oli jo 79. suosituin tytönnimi ja 2000-luvun ensimmäisinä vuosina (2000–2004) yhdeksänneksi suosituin. Suosio saavutti huippunsa vuonna 2015, kun Venla oli Suomessa syntyneiden tyttöjen yleisin nimi.


title: M/S Regina Baltica

text: M/S Regina Baltica () on Rederi AB Sallyn Wärtsilän telakalta "M/S Viking Song" -nimisenä tilaama matkustaja-autolautta. Tämän jälkeen alus liikennöi useilla eri nimillä ja reiteillä, kunnes se myytiin Tallinkille ja sai nykyisen nimensä. 2010-luvulla alus on ollut vuokrattuna usealle eri taholle ja toiminut muun muassa kelluvana hotellina.


title: M/S Regina Baltica

text: Laivan sisaralus on "M/S Viking Saga", jonka runko käytettiin nykyisen "M/S Celestyal Crystalin" rakentamiseen alkuperäisen aluksen tuhouduttua telakalla tulipalossa.


title: M/S Regina Baltica

text: Tiedot ovat Viking Linen ajoilta.


title: M/S Regina Baltica

text: "M/S Viking Song" toimitettiin Pernon telakalta Viking Linelle loppukesästä 1980. Alus asetettiin Helsinki–Tukholma-reitille. Tässä tehtävässä "Viking Song" palveli aina vuoden 1985 keväälle asti, jolloin SF-Linen vasta valmistunut "M/S Mariella" korvasi sen.


title: M/S Regina Baltica

text: Aluksen siirryttyä pois Helsinki–Tukholma-reitiltä se myytiin norjalaiselle Fred Olson Lines -varustamolle, ja sen liikennöinti loppui Suomen lipun alla toukokuussa 1985. Lyhyen telakkakäynnin jälkeen alus siirtyi Norjaan palvelemaan uutta omistajaansa nimellä "Braemar". Tämän jälkeen alus palveli Baltic Linen alaisuudessa nimillä "Anna Karenina" ja "Anna K".


title: M/S Regina Baltica

text: Nykyään alus tunnetaan nimellä "M/S Regina Baltica"; se oli Tallinkin omistuksessa ja liikennöi toukokuuhun 2010 saakka reitillä Riika–Tukholma. Alus aikarahdattiin Acciona Trasmediterranea -yhtiölle kesäkuusta 2010 alkaen. Se seilasi Välimerellä Almería–Nador-reittiä Afrikan ja Euroopan välillä.


title: M/S Regina Baltica

text: Vuodesta 2012 vuoteen 2017 alus oli vuokrattuna kelluvaksi hotelliksi useille eri tahoille. Tallink myi "Regina Baltican" Sweoffshore Ltd:lle vuonna 2015.


title: M/S Regina Baltica

text: Helmikuussa 2017 alus myytiin espanjalaiselle Balearia Eurolineas Maritimas -varustamolle, joka liikennöi aluksella reitillä Valencia–Mostaganem. Alus on rekisteröity Kyproksen lipun alle, kotisatamanaan Limassol.


title: Jarome Iginla

text: Jarome Arthur-Leigh Adekunle Tig Junior Elvis Iginla (s. 1. heinäkuuta 1977 Edmonton, Alberta, Kanada) on kanadalainen uransa päättänyt jääkiekkoilija. Hän pelasi urallaan yli 1 500 NHL-ottelua edustaen Calgary Flamesia, Pittsburgh Penguinsia, Boston Bruinsia, Colorado Avalanchea ja Los Angeles Kingsiä. Iginla oli pelipaikaltaan oikea laitahyökkääjä.


title: Jarome Iginla

text: Juniorina Iginla voitti kaksi Memorial Cup -mestaruutta pelatessaan Kamloops Blazersissa, ja vuonna 1996 hänet nimettiin juniorisarja WHL:n vuoden pelaajaksi. NHL-seura Dallas Stars Iginlan NHL:ään numerolla 11 , mutta kauppasi hänet Calgary Flamesiin ennen kuin hän oli ehtinyt pelata yhtäkään ottelua NHL:ssä. Iginla oli kaudella 2001–2002 NHL:n paras maalintekijä ja tehokkain pelaaja, ja hän myös voitti muiden pelaajien äänestyksen johdosta Lester B. Pearson Awardin liigan arvokkaimpana pelaajana. Kaudella 2003–2004 Iginla oli NHL:n paras maalintekijä sekä runkosarjassa että pudotuspeleissä, joissa hän johdatti Calgary Flamesin Stanley Cup -finaaliin joukkueensa kapteenina.


title: Jarome Iginla

text: Kuudesti ssa urallaan pelannut Iginla on Calgary Flamesin seurahistorian kaikkien aikojen ykkönen maalien, tehopisteiden ja pelattujen otteluiden määrässä. Syöttöjen määrässä hänen edellään on puolustaja Al MacInnis. Iginla ylitti urallaan 50 maalin rajan NHL:n runkosarjassa kahdesti, ja hän on yksi seitsemästä pelaajasta, joka on onnistunut ylittämään 30 maalin rajan 11 perättäisellä kaudella. Hän on yksi 20:stä yli 600 maalia ja yksi 34:sta yli 1 300 tehopistettä NHL:n runkosarjassa saavuttaneista pelaajista. Iginla on voittanut myös Mark Messier Leadership Awardin kaudella 2008–2009, ja saanut tunnustusta sekä Calgary Flamesilta että koko NHL:ltä hyväntekeväisyydestään; pelatessaan Calgary Flamesissa Iginla lahjoitti jokaisesta tekemästään maalista 2 000 dollaria seudun lasten urheilutoiminnan hyväksi.


title: Jarome Iginla

text: Kansainvälisellä tasolla Iginla edusti Kanadan jääkiekkomaajoukkuetta lukuisissa eri arvokisoissa. Hän on voittanut nuorten maailmanmestaruuden vuonna 1996 ja maailmanmestaruuden vuonna 1997. Lisäksi hän on voittanut kultamitalin jääkiekon maailmancupista 2004. Talviolympialaisissa Iginla pelasi urallaan kolmesti saavuttaen kaksi kultamitalia vuosina 2002 ja 2010.


title: Jarome Iginla

text: Iginla syntyi ja varttui Edmontonissa, Albertassa. Hänen perheensä on monikulttuurinen: hänen isänsä Elvis Iginla oli nigerialainen asianajaja, joka oli muuttanut nimensä Adekunlesta Elvikseksi saapuessaan Kanadaan, ja hänen äitinsä Susan oli kotoisin Oregonista ja työskenteli hierojana ja musiikinopettajana. Hänen sukunimensä Iginla tarkoittaa joruban kielellä ”suurta puuta”. Elvis ja Susan Iginla erosivat vuosi Jaromen syntymän jälkeen, ja hän varttuikin lapsuutensa ja nuoruutensa äitinsä ja tämän isovanhempien kanssa.


title: Jarome Iginla

text: Jääkiekkoilun lisäksi Iginla pelasi nuoruudessaan baseballia, muun muassa Kanadan juniorimaajoukkueen siepparina. Hän on kertonut jääkiekkoilijan uransa olevan pitkälti hänen isoisänsä ansiota, sillä hänen äitinsä työskentelyn ja isän opintojen vuoksi jääkiekon pelaaminen ei olisi ollut mahdollista ilman isoisän tukea. Nuoruudessaan Iginla ihaili muita tummaihoisia jääkiekkoilijoita, kuten Edmonton Oilersin maalivahti Grant Fuhria. Juniorijääkiekkoilijana Iginla pelasikin kaksi ensimmäistä vuottaan maalivahtina, kunnes hänen pelipaikakseen vaihtui oikea laitahyökkääjä. Hän pelasi juniorivuotensa St. Albert Midget Raidersissa, ja oli 15-vuotiaana ikäluokkansa tehokkain pelaaja viimeisteltyään 87 tehopistettä kaudella 1992–1993.


title: Jarome Iginla

text: Ennen ammattilaisuraansa Iginla pelasi kolme vuotta Kamloops Blazersissa juniorisarja WHL:ssä. Hän teki kaudella 1993–1994 kuusi maalia ja 29 pistettä 48 runkosarjan ottelussa, ja myöhemmin 19 tehopistettä pudotuspeleissä. Blazers voitti vuonna 1994 sekä WHL:n että Kanadan juniorijoukkueiden Memorial Cup -mestaruuden. Kamloops Blazers oli WHL:n kestomenestyjä, jolle WHL:n voittaminen vuonna 1994 oli kolmas kerta viiden vuoden sisällä ja joukkueelta odotettiin menestystä. Iginla on verrannut joukkueessa pelaamisen olevan verrattavissa NHL:n menestyneimmässä seurassa Montreal Canadiensissa pelaamiseen: ”Kun pukee Blazersin paidan päälleen, se on kuin pukisi päälleen Canadiensin paidan. Tulosta on tehtävä.”


title: Jarome Iginla

text: Kaudella 1994–1995 Iginla pelasi ensimmäisen kerran täyden runkosarjan WHL:ssä. Hän teki 33 maalia ja 71 pistettä Blazersin toistaessa WHL-mestaruutensa onnistuneesti. Vuoden 1995 Memorial Cupissa Iginla teki viisi maalia johdattaen joukkueensa niin ikään mestariksi jo toisena vuonna peräkkäin. Hän myös voitti Memorial Cupin urheiluhenkisimmälle pelaajalle jaettavan George Parsons Trophyn.


title: Jarome Iginla

text: Viimeisellä kaudellaan Kamloop Blazersissa 1995–1996 Iginla sijoittui WHL:n pistepörssin neljänneksi 136 pisteellään. Hän teki 63 ottelussa yhtä monta maalia, ja voitti Four Broncos Memorial Trophyn liigan vuoden pelaajana. Lisäksi hänet nimitettiin sekä WHL:n läntisen konferenssin että Canadian Hockey Leaguen ensimmäiseen tähdistökentälliseen. Kevään 1996 pudotuspeleissä Kamloops Blazers taipui läntisen konferenssin loppuottelusarjassa Spokane Chiefsille, mutta Iginla oli 16 otteluun viimeistelemillään 29 tehopisteellä silti pudotuspelien neljänneksi tehokkain pelaaja. Tuottelias kausi jatkui myös maajoukkuetasolla, kun Iginla edusti Kanadaa vuoden 1996 nuorten maailmanmestaruuskilpailuissa. Hän oli 12 pisteellään kisojen ykkönen, ja pelasi tärkeässä roolissa Kanadan voittaessa maailmanmestaruuden jo neljännen kerran peräkkäin. Iginla valittiin myös kisojen parhaaksi hyökkääjäksi.


title: Jarome Iginla

text: Iginlan NHL-ura käynnistyi Calgary Flamesissa kevään 1996 pudotuspeleissä. Hän allekirjoitti sopimuksen NHL:ssä pelaamisesta välittömästi sen jälkeen, kun Kamloops Blazers oli pudonnut WHL:n pudotuspeleistä. Iginla pelasi joukkueessa kaksi pudotuspeliottelua Chicago Blackhawksia vastaan käydyssä ottelusarjassa, ja hänestä tuli Calgaryn seurahistorian ensimmäinen 18-vuotias sitten keskushyökkääjä Dan Quinnin, joka oli pelannut joukkueessa 18-vuotiaana vuonna 1983. Vaikka Iginla pelasi vain kaksi ottelua, hänen sisääntulonsa NHL:ään oli silti vakuuttava: ensimmäisessä ottelussaan hän syötti Theoren Fleuryn viimeistelemän maalin, ja onnistui toisessa ottelussaan maalinteossa itse. Ensimmäisellä varsinaisella NHL-kaudellaan 1996–1997 Iginla pelasi täyden runkosarjan eli 82 ottelua pistein 21+29=50 ja oli 50 pisteellään kauden tehokkain tulokas. Hänet valittiin tulokkaiden tähdistökentälliseen, ja kauden parhaalle tulokkaalle jaettavan Calder Memorial Trophyn äänestyksessä hän sijoittui toiseksi voittaja Bryan Berardin jälkeen.


title: Jarome Iginla

text: Kolmannella kaudellaan 1998–1999 Iginla oli Calgaryn paras maalintekijä 28 maalillaan. Menestyksekäs pelaaminen vaikeutti kuitenkin uuden pelaajasopimuksen neuvotteluja, joissa Iginlan ja Calgaryn oli vaikea löytää molempia osapuolia miellyttävä ratkaisu. Sopimusneuvottelujen ajauduttua umpikujaan Iginla lupautui osallistumaan seuran harjoitusleirille ilman pelaajasopimusta. Hän myös lunasti harjoitusleirin ajaksi oman vakuutuksen, sillä Calgary ei olisi hänen loukkaantuessaan ollut taloudellisesti vastuussa. Kauden 1999–2000 käynnistyessä Iginla oli yhä vailla sopimusta, eikä pelannut kolmessa ensimmäisessä ottelussa. Lopulta hän solmi Calgaryn kanssa kolmen vuoden mittaisen ja arvoltaan 4,9 miljoonan dollarin sopimuksen. Kaudesta muodostui Calgaryn varakapteeniksi valitun Iginlan siihenastisen uran tehokkain NHL:ssä: hän teki 29 maalia ja 63 pistettä 77 ottelussa. Hän uusi henkilökohtaisen ennätyksensä heti seuraavalla kaudellaan tehtyään 31 maalia ja 71 pistettä 77 ottelussa.


title: Jarome Iginla

text: Osallistuttuaan vuoden 2002 talviolympialaisiin valitun Kanadan jääkiekkomaajoukkueen harjoitusleirille vuoden 2001 kesällä Iginla pelasi uransa parhaan kauden. Hän pelasi jokaisessa kauden 82 runkosarjaottelussa, ja teki uransa henkilökohtaisen maali- ja piste-ennätyksen viimeisteltyään 52 maalia ja 96 pistettä. Menestyksekäs kausi teki Iginlasta lopullisesti yhden NHL:n suurimmista tähtipelaajista. Hän voitti Maurice 'Rocket' Richard Trophyn ja Art Ross Trophyn NHL:n maali- ja pisteykkösenä. Lisäksi pelaajayhdistys NHLPA äänesti Iginlan liigan arvokkaimmalle pelaajalle jaettavan Lester B. Pearson Awardin saajaksi. Hän oli ehdokas myös King Clancy Memorial Trophyn (esimerkillinen toiminta jäällä ja sen ulkopuolella) ja Hart Memorial Trophyn (joukkueensa arvokkain pelaaja) voittajaksi. Hart Memorial Trophyn äänestys osoittautui ristiriitaiseksi: Iginla sai yhtä monta ääntä kuin palkinnon voittanut Montreal Canadiensin maalivahti José Théodore, mutta sai vähemmän ykköstilaan oikeuttavia ääniä. Lopulta selvisi, että eräs äänestäjistä - jonka huhuttiin olevan Montrealin kotiprovinssi Quebecista - oli jättänyt Iginlan pois äänestyslistaltaan. Äänestyksen synnyttämän kiistan ja väittelyn myötä palkinnon jakamisesta vastaava Professional Hockey Writers' Association muutti jäsentensä äänestyssääntöjä, jotta vastaava tulos ei pääsisi toistumaan.


title: Jarome Iginla

text: Kauden 2002–2003 alla Iginlan pelättiin jälleen jäävän sivuun, koska hänen sopimuksensa oli umpeutunut ennen kauden alkua. Hän kuitenkin teki Calgaryn kanssa tällä kertaa nopeasti allekirjoitettuaan kahden vuoden ja 13 miljoonan dollarin sopimuksen. Iginlan odotettiin jälleen olevan Calgaryn hyökkäyspelin johtava pelaaja, mutta loukkaantumisten vuoksi hän pelasi vain 67 ottelua. Hän oli kuitenkin jo neljännen kerran viiden kauden aikana joukkueensa paras maalintekijä tehtyään runkosarjassa 35 maalia, mutta Calgary jäi pudotuspelien ulkopuolelle.


title: Jarome Iginla

text: NHL-kauden 2003–2004 alussa Iginla nimettiin Calgary Flamesin seurahistorian 18. kapteeniksi. Hänestä tuli Calgaryn historian 14. kapteeni sen jälkeen, kun seura oli muuttanut Atlantasta Calgaryyn vuonna 1980. Iginlaa seuran kapteenina edeltänyt Craig Conroy sanoi, että Iginlan kokemus ja johtajuus olivat vaikuttaneet hänen päätökseensä luovuttaa kapteenius Iginlan tehtäväksi: ”Hän oli johtaja, ja oli pelannut joukkueessa jo kauan. Se oli oikea aika hänelle. Hän johdatti meidät sinä vuonna Stanley Cup -finaaliin, joten homma sujui ihan hyvin.” Iginlan uutisoitiin olevan NHL:n historian ensimmäinen tummaihoinen kapteeni, mutta todellisuudessa ensimmäisenä tummaihoisena kapteenina NHL:ssä pelasi Chicago Blackhawksin Dirk Graham vuosina 1989–1995.


title: Jarome Iginla

text: Iginla voitti kaudella 2003–2004 uransa toisen Maurice 'Rocket' Richard Trophyn NHL:n maaliykkösenä. Hän teki 41 maalia, ja jakoi voiton yhdessä Atlanta Trashersin Ilja Kovaltšukin ja Columbus Blue Jacketsin Rick Nashin kanssa. Kauden päätyttyä Iginla palkittiin myös King Clancy Memorial Trophylla, joka myönnetään pelaajalle, joka osoittaa johtajan ominaisuuksia sekä jäällä että sen ulkopuolella ja on tehnyt merkittävää humanitaarista työtä yhteisössään. Flames varmisti paikkansa kevään pudotuspeleihin ensimmäisen kerran kahdeksaan vuoteen: joukkue oli pelannut pudotuspeleissä edellisen kerran keväällä 1996, jolloin Iginla oli aloittanut NHL-uransa. Pudotuspeleissä Iginla oli 13 maalillaan paras maalintekijä, ja hän johdatti Calgaryn pelaamaan Stanley Cup -finaaliin 15 vuoden tauon jälkeen. Mestaruuden voitti kuitenkin tiukan loppuottelusarjan päätteeksi Tampa Bay Lightning. Ratkaisevan seitsemännen loppuottelun jälkeen Calgaryn pukuhuoneessa alakuloisena istunut Iginla oli kohdannut isänsä, joka oli kertonut pojalleen: ”Olen ylpeä sinusta. Koko Kanada on ylpeä sinusta.”


title: Jarome Iginla

text: Erinomaisen kauden jälkeen Iginlan kirjoitettiin olevan maailman paras jääkiekkoilija. aikana Iginla ei pelannut lainkaan, ja keskittyi harjoittelemisen kautta parantamaan ja kehittämään taitojaan yhä pidemmälle. Työsulun jälkeen hän oli yksi kuudesta pelaajasta, jotka nimitettiin NHL:n kilpailulliseen komiteaan luomaan ehdotuksia lajin parantamiseksi. Iginla toimi komiteassa aina vuoteen 2008 asti.


title: Jarome Iginla

text: 7. joulukuuta 2006 Iginla saavutti 300 maalin ja 600 tehopisteen rajan Minnesota Wildia vastaan pelatussa ottelussa. Hänen odotettiin myös pelaavan vuoden 2007 , mutta ei kyennyt osallistumaan loukkaantumisen vuoksi. Polvivamma piti Iginlan sivussa 12 ottelusta kaudella 2006–2007, mutta hän teki tästä huolimatta 94 tehopistettä ja saavutti henkilökohtaisen huippunsa, 55 syöttöä.


title: Jarome Iginla

text: NHL-kausi 2007–2008 oli Iginlan uran toinen kausi, jolloin hän ylitti 50 maalin rajan runkosarjassa. Hän paransi kuuden vuoden takaista yhden kauden piste-ennätystään kahdella viimeisteltyään 98 tehopistettä, mikä on hänen uransa paras tulos. Runkosarjan pistepörssissä hän sijoittui kolmanneksi. Vuoden 2008 tähdistöottelussa Iginla oli jälleen pelikunnossa, ja hän toimi läntisen konferenssin tähdistöjoukkueen kapteenina. 29. marraskuuta 2007 hänestä tuli Anaheim Ducksia vastaan pelatun ottelun myötä Calgaryn seurahistorian eniten otteluita pelannut pelaaja; ottelu oli hänen uransa 804. runkosarjassa. Hän myös rikkoi vanhan joukkuetoverinsa Theoren Fleuryn asettaman ennätyksen Calgaryn kaikkien aikojen parhaana maalintekijänä viimeisteltyään 365. maalinsa maaliskuussa 2008 St. Louis Bluesia vastaan. Kauden päätteeksi Iginla oli kolmannen kerran urallaan ehdokas Hart Memorial Trophyn voittajaksi, mutta palkinnon voitti Washington Capitalsin Aleksandr Ovetškin. Kesken kauden 2007–2008 Iginla myös allekirjoitti Calgaryn kanssa viiden vuoden jatkosopimuksen, joka takasi hänelle jokaisesta kaudesta seitsemän miljoonan dollarin tulot.


title: Jarome Iginla

text: Iginla jatkoi Theoren Fleuryn asettaman seurahistorian piste-ennätyksen jahtaamista seuraavalla kaudellaan. Hän saavutti 800 tehopisteen rajan syötettyään maalin Chicago Blackhawksia vastaan pelatussa ottelussa vuoden 2008 joulukuussa. Vuoden 2008 viimeisessä ottelussa Edmonton Oilersia vastaan Iginla pelasi uransa tehokkaimman ottelun viimeisteltyään viisi tehopistettä Edmontonia vastaan: hän oli aiemmin pelannut yhteensä 14 neljän tehopisteen ottelua. Tammikuussa 2009 Iginla valittiin viidennen kerran urallaan pelaamaan tähdistöottelussa. Hän ohitti Theoren Fleuryn Calgaryn kaikkien aikojen pisteykkösenä 1. maaliskuuta 2009 viimeisteltyään viisi tehopistettä, mukaan lukien uransa 400. maalin, 8-6 -tappiossa Tampa Bay Lightningia vastaan. Kaudella 2008–2009 Iginla summasi kaikkiaan 35 maalia ja 89 pistettä, mutta pudotuspeleissä hänen otteensa eivät vastanneet odotuksia. Iginlan epäiltiinkin pelanneen kevään 2009 pudotuspeleissä loukkaantuneena, mutta hän kielsi huhun ja myönsi, ettei ollut pelannut tasaisesti tai odotustensa mukaisesti ja tulisi viettämään kesän ahkerasti harjoitellen. Hän voitti Mark Messier Leadership Awardin kauden päätyttyä vuonna 2009.


title: Jarome Iginla

text: Calgary pelasi kaudella 2009–2010 heikosti, ja joukkue jäi ensimmäisen kerran pudotuspelien ulkopuolelle sitten kevään 2004. Iginla kantoi vastuun joukkueensa epäonnistumisesta ja myönsi, että hänen runkosarjan 70 pistettään ei ollut tuloksena ”tarpeeksi.” Calgaryn taloudellisesti heikentynyt tilanne ja Iginlan pelillisesti heikentynyt ote johtivat kysymykseen siitä, voisiko seura kaupata pitkäaikaisen pelaajansa ja monivuotisen kapteeninsa pois. Iginlan sopimus sisälsi kuitenkin merkinnän, jonka mukaan häntä ei saanut kaupata ilman suostumusta. Hän kertoi, ettei haluaisi lähteä Calgarysta, mutta suostuisi seuran niin pyytäessä kartoittamaan vaihtoehtoa pois kauppaamisesta. Calgaryn entinen general manager Craig Button ilmoitti olevansa Iginlan kauppaamista vastaan, ja selitti joukkueen ja Iginlan heikon kauden olevan seuras vahvojen täydentävien pelaajien vähäisyydestä: ”Jääkiekossa ei ole mitään niin helppoa kuin yhden pelaajan pelaaminen pois. Ja mielestäni Calgary Flames on tehnyt Jaromen pois pelaamisen vastustajilleen todella helpoksi.” Calgary ilmoitti julkisesti, ettei seura ole aikeissa kaupata Iginlaa.


title: Jarome Iginla

text: Iginla saavutti jälleen uuden merkkipaalun ylitettyään 900 tehopisteen rajan ottelussa Edmonton Oilersia vastaan vuoden 2010 tammikuussa. Hän teki ottelussa 2+2=4 pistettä. Helmikuussa hän pelasi uransa 1000. ottelun, kun Calgary kohtasi Florida Panthersin. Iginlan oli kuitenkin vaikea saada hyökkäyspelinsä toimivaksi kauden 2010–2011 alussa, ja Calgaryn pudotessa hiljalleen liigan häntäpäähän hänen tulevaisuudestaan keskusteltiin jälleen. Calgaryn johtoporras kuitenkin ilmoitti toistuvasti, ettei seura ollut kiinnostunut luopumaan kapteenistaan. Kauden edetessä Iginla onnistui parantamaan otteitaan ja ylitti myös 500 maalisyötön rajan vuoden 2001 tammikuussa. Hänet myös valittiin kuudennen kerran urallaan tähdistöotteluun, mutta hän kieltäytyi pelaamasta ottelussa, koska halusi viettää aikaa sairastuneen isoäitinsä kanssa.


title: Jarome Iginla

text: 6. maaliskuuta 2011 Iginla viimeisteli kauden 2010–2011 30. maalinsa rangaistuslaukauksesta ottelussa Nashville Predatorsia vastaan. Hänestä tuli NHL:n historian 10. pelaaja, joka on onnistunut ylittämään 30 maalin rajan kymmenenä kautena peräkkäin. Kuukausi myöhemmin hän ylitti 1 000 tehopisteen rajan viimeisteltyään 3-2 -voittomaalin St. Louis Bluesia vastaan 1. huhtikuuta. NHL-uransa 500. maalin Iginla laukoi 7. tammikuuta 2012 Minnesota Wildin maalivahti Niklas Bäckströmin ohitse. Hänestä tuli NHL:n historian 42. pelaaja, joka on ylittänyt 500 maalin rajan. Kauden 2011–2012 puolivälissä Iginla nimettiin tähdistöotteluun seitsemännen kerran urallaan; jätettyään väliin edellisvuoden ottelun hän pelasi tähdistössä kuudennen kerran. Kauden 30. maalinsa Iginla viimeisteli maaliskuussa 2012 San Jose Sharksia vastaan pelatussa ottelussa Antti Niemen vartioimaan Sharks-maaliin. Hänestä tuli NHL:n historian seitsemäs pelaaja, joka on onnistunut ylittämään 30 maalin rajan 11 kautena peräkkäin.


title: Jarome Iginla

text: Iginlan ja Calgaryn välisen sopimuksen viimeinen kausi 2012–2013 toi jälleen mukanaan arvuuttelun Iginlan tulevaisuudesta Calgaryssa, joka oli valahtanut tilastoissa runkosarjan pohjalle. NHL:n siirtotakarajan alla Iginlan, jolla oli sopimuksessaan luvattoman siirron estävä pykälä, uutisoitiin antaneen Calgaryn seurajohdon tietoon neljä joukkuetta, joihin hän olisi valmis siirtymään pelaajakaupan välityksellä: Chicago Blackhawks, Los Angeles Kings, Boston Bruins ja Pittsburgh Penguins. Vahvimpana vaihtoehtona pidettiin Bostonia, ja Iginlan oltua pelaavan kokoonpanon ulkopuolella maaliskuun 2013 ottelussa Colorado Avalanchea vastaan kaupan uutisoitiin tapahtuneen.


title: Jarome Iginla

text: Boston Bruinsia ja Iginlaa yhdistävistä huhuista huolimatta Iginla päätyi siirtotakarajan alla Pittsburgh Penguinsiin pelaajakaupassa, jossa Calgary sai Kenneth Agostinon ja Ben Hanowskin sekä ensimmäisen kierroksen varausvuoron . Iginla sanoi, että Pittsburghiin siirtymisen taustalla vaikutti mahdollisuus päästä pelaamaan yhdessä Sidney Crosbyn ja Jevgeni Malkinin kanssa. Pittsburgh kohtasi Boston Bruinsin vuoden 2013 pudotuspelien itäisen konferenssin loppuottelusarjassa, jonka Boston voitti suoraan neljässä ottelussa. Iginla sekä Pittsburghin tähtipelaajiin lukeutuneet Crosby, Malkin, James Neal ja Kris Letang eivät tehneet ottelusarjassa lainkaan pisteitä, ja Iginla siirrettiin 6-1 -tappioon päättyneen toisen ottelun jälkeen pelaamaan joukkueen kolmosketjuun. Bostonin hyökkääjä Milan Lucic sanoi ottelusarjan päätyttyä, että Iginlan tapa torjua siirto Bostoniin oli vaikuttanut ottelusarjan peliin psykologisesta näkökulmasta: ”Kun joku valitsee toisen joukkueen oman joukkueesi sijasta, se tuo mukaan tulisuutta.”


title: Jarome Iginla

text: Iginla pelasi Pittsburghissa lopulta kaiken kaikkiaan 13 runkosarja- ja 15 pudotuspeliottelua. Hänestä tuli kauden jälkeen vapaa pelaaja, ja Iginla päätyikin tekemään Boston Bruinsin kanssa yksivuotisen ja arvoltaan kuuden miljoonan dollarin sopimuksen vuoden 2013 heinäkuussa. Hän teki ensimmäisen maalinsa Bostonin pelaajana yhdeksännessä ottelussaan, ja päätyi myöhemmin pelaamaan joukkueensa ykkösketjuun Milan Lucicin ja David Krejčín rinnalle. 10. joulukuuta 2013 hän pelasi ensimmäisen kerran Calgary Flamesin kotiareenalla lähtönsä jälkeen, ja Calgaryn kotiyleisö tervehti entistä kapteeniaan runsain aplodein osoittamalla suosiotaan seisaallaan. Ennen ottelun alkua areenan mediakuutiolla esitettiin myös Iginlan uraa Calgaryssa kunnioittava video. Ottelun päätyttyä Bostonin 2-1 -voittoon Iginla valittiin ottelun kolmostähdeksi, ja hän luisteli kaukalon ympäri kahden kierroksen verran tervehtien kannattajia yleisön hurratessa.


title: Jarome Iginla

text: Helmikuussa 2014 Iginla saavutti 600 syötön rajan ottelussa Vancouver Canucksia vastaan.


title: Jarome Iginla

text: NHL:n palkkakattosääntöjen vuoksi Boston ei ollut kykenevä tekemään Iginlan kanssa jatkosopimusta seuraavasta kaudesta, vaikka hän olikin pelannut tehokkaan runkosarjan viimeistellen 78 otteluun 30+31=61 pistettä.


title: Jarome Iginla

text: Heinäkuussa 2014 Iginla teki vapaana pelaajana kolmen vuoden ja 16 miljoonan dollarin sopimuksen Colorado Avalanchen kanssa. Colorado pelasi kuitenkin läpi kauden 2014–2015 heikosti: helmikuun 2015 puolessavälissä joukkue oli oman divisioonansa viimeisenä, ja jäi pudotuspelien ulkopuolelle. Iginla, joka pelasi 82 ottelua pistein 29+30=59, oli kuitenkin joukkueensa johtavia ja tehokkaimpia hyökkääjiä. Hän oli 29 maalillaan joukkueensa paras maalintekijä. Tammikuussa 2015 hän ohitti NHL:n kaikkien aikojen maalitilastossa Mike Bossyn ja siirtyi tilaston 20. sijalle.


title: Jarome Iginla

text: 4. tammikuuta 2016 Iginla ylitti 600 maalin rajan NHL:n historian 19. pelaajana ottelussa Los Angeles Kingsiä vastaan. Joulukuussa hän pelasi 1 500. runkosarjaottelunsa, jonka myötä hänestä tuli 16. pelaaja, joka on yltänyt kyseiseen ottelumäärään.


title: Jarome Iginla

text: 1. maaliskuuta 2017 Colorado kauppasi Iginlan Los Angeles Kingsiin saaden vaihdossa neljännen kierroksen varausvuoron . Los Angelesissa Iginlan pelinumeroksi vaihtui 88, sillä hänen vanha pelinumeronsa 12 oli jo Marián Gáboríkin käytössä. Iginla oli kymmenen vuoden ikäisenä ostanut itselleen Los Angelesin pelipaidan omalla nimellään ja numerolla 88 varustettuna sen jälkeen, kun Wayne Gretzky oli kaupattu Edmonton Oilersista Los Angelesiin eräässä ammattilaisurheilun historian tunnetuimmista pelaajakaupoista. Los Angelesin general manager Dean Lombardi toivoi, että mahdollisuus aloittaa puhtaalta pöydältä uudessa seurassa saisi toisi kaivattua potkua Iginlan pelaamiseen vaikeuksissa olleen Coloradossa pelaamisen jälkeen.


title: Jarome Iginla

text: Iginla pelasi Los Angelesissa 19 ottelua, joissa hän teki kuusi maalia ja yhteensä yhdeksän pistettä. Los Angeles ei tehnyt hänen kanssa jatkosopimusta kaudesta 2017–2018. Iginlan uutisoitiin käyneen lonkkaleikkauksessa vuoden 2017 syksyllä, jonka jälkeen hän harjoitteli Boston Bruinsin AHL-farmijoukkue Providence Bruinsin kanssa. Hän kertoi vuoden 2018 helmikuussa antamassaan haastattelussa olevansa yhä toiveikas NHL-uransa jatkon suhteen. Vuoden 2018 heinäkuussa Iginla kuitenkin ilmoitti entisen seuransa Calgary Flamesin välityksellä päättävänsä pitkän ammattilaisuransa 41-vuotiaana. Hänen uransa virallinen lopettamistilaisuus järjestettiin heinäkuun 30. päivänä Calgaryn kotiareena Scotiabank Saddledomessa.


title: Jarome Iginla

text: Iginla pelasi yli kaksi vuosikymmentä kestäneellä urallaan 1 554 NHL:n runkosarjaottelua pistein 625+675=1 300. 625 maalillaan hän jakaa NHL:n kaikkien aikojen maalitilaston 15. sijan yhdessä Joe Sakicin kanssa, ja kaikkien aikojen pistetilastossa hän on 1 3000 pisteellään sijalla 34. NHL:n pudotuspeleissä hän pelasi 81 ottelua, joissa hän teki 37 maalia ja yhteensä 68 pistettä. Hänen pistekeskiarvonsa sekä runkosarjassa että pudotuspeleissä on 0.84 ottelua kohden. Iginla on Calgary Flamesin seurahistorian kaikkien aikojen ykkönen maalien, pisteiden, pelattujen otteluiden, ottelun voittomaalien, ylivoimamaalien ja laukausten määrässä.


title: Jarome Iginla

text: Iginla pelasi ensimmäisen kerran maajoukkuetasolla vuoden 1994 Nations Cupissa. Hän oli Kanadan paras maalintekijä ja pistemies viidellä maalillaan ja yhdeksällä pisteellään. Kanada voitti turnauksen. Kaksi vuotta myöhemmin Iginla pelasi Kanadan alle 20-vuotiaiden jääkiekkomaajoukkueessa vuoden 1996 maailmanmestaruuskilpailuissa. Hän oli 12 pisteellään kisojen ykkönen, ja teki viisi maalia Kanadan voittaessa maailmanmestaruuden jo neljännen kerran peräkkäin. Iginla valittiin myös kisojen parhaaksi hyökkääjäksi. Vuonna 1997 Iginla pelasi ensimmäisen kerran miesten arvokisoissa edustaessaan Kanadan jääkiekkomaajoukkuetta vuoden 1997 maailmanmestaruuskilpailuissa. Hän oli tuolloin 19-vuotias ja joukkueensa nuorin pelaaja, ja teki kisojen 11 ottelussa 2+3=5 tehopistettä Kanadan voittaessa maailmanmestaruuden.


title: Jarome Iginla

text: Iginla sai kutsun maajoukkueeseen myös vuoden 2002 talviolympialaisiin. Hän osallistui Kanadan maajoukkueen olympialaisiin valmistavalle harjoitusleirille vuoden 2001 kesällä. Olympialaisiin valmistautumisen ja niissä pelaamisen myötä Iginla nousi supertähden asemaan niin NHL- kuin maajoukkueympyröissä. Hän oli alun perin yllättynyt saatuaan kutsun olympialaisiin, ja luuli aluksi kyseessä olevan Calgary Flamesissa pelaavien joukkuetovereiden jekku. Olympialaisissa hän teki kaksi maalia loppuottelussa, jossa Kanada voitti Yhdysvallat lukemin 5-2 ja voitti ensimmäisen jääkiekon olympiakultansa viiteenkymmeneen vuoteen. Iginlasta tuli voiton myötä ensimmäinen tummaihoinen urheilija, joka on voittanut kultamitalin talviolympialaisissa.


title: Jarome Iginla

text: Jääkiekon maailmancupissa 2004 Iginla pelasi Kanadan varakapteenina. Hän muodosti hyökkäysketjun yhdessä Joe Sakicin ja Mario Lemieuxin kanssa. Kanada voitti maailmancupin kukistettuaan loppuottelussa Suomen.


title: Jarome Iginla

text: Iginla pelasi toisen kerran olympiatasolla osallistuessaan vuoden 2006 talviolympialaisiin, joissa hän toimi jälleen Kanadan varakapteenina. Kanadan osalta olympialaiset osoittautuivat pettymykseksi, sillä se ei onnistunut uusimaan neljän vuoden takaista olympiavoittoaan ja jäi lopulta seitsemänneksi. Iginla teki kuudessa ottelussa kolme pistettä. Kolmannen kerran Iginla edusti Kanadaa olympialaisissa vuonna 2010. Hän teki olympialaisten ensimmäisessä ottelussa hattutempun Norjaa vastaan, ja oli lopulta viidellä maalillaan olympialaisten paras maalintekijä. Loppuottelussa Yhdysvaltoja vastaan hän syötti jatkoajalla Sidney Crosbyn tekemän 3-2 -voitto-osuman.


title: Jarome Iginla

text: Iginlaa on pidetty erityisesti uransa huippuvuosien aikana eräänä NHL:n parhaimmista voimahyökkääjistä. Aloittaessaan NHL-uransa hän pyrki mukailemaan Brendan Shanahanin ja Keith Tkachukin fyysistä, mutta pisteitä tuottavaa pelitapaa. Hän on myös yksi koko NHL:n parhaimmista ja tasaisimmin tuottaneista maalintekijöistä: vuosina 1998–2008 ainoastaan Jaromír Jágr teki Iginlaa enemmän NHL-maaleja. Monien asiantuntijoiden mukaan Iginlan luistelutaidon ja tarvittavan nopeuden puute kuitenkin oli eduksi vastustajille, sillä heidän oli näin ollen helpompaa pitää hitaammin liikkuva Iginla kurissa puolustuspään tilanteissa.


title: Jarome Iginla

text: Uransa alussa Iginla joutui usein vastustajiensa toimesta kestämään kovaakin käsittelyä, minkä seurauksena hänen valmentajansa kehittivät hänen fyysistä pelitapaansa aktiivisesti. Iginla ei pitänyt tappelemisesta otteluissa, mutta hyväksyi silloisen valmentajansa Brian Sutterin mielipiteen, jonka mielestä hänen olisi omaksuttava pelityyliinsä myös aggressiivisempi puoli. Pelatessaan Iginla oli parhaimmillaan saadessaan riittävästi tilaa parhaimpien ominaisuuksiensa hyödyntämiseksi, ja tilan löytämiseksi hänen oli ajoittain päästävä toimillaan vastustajiensa ihon alle. Opittuaan fyysisemmän ja monipuolisemman pelityylin salat, Iginlan pelityyli säilyi omaleimaisena läpi hänen uransa. Calgary Flamesissa Iginlan kanssa pelannut Craig Conroy kuvaili Iginlan olevan voimahyökkääjä, joka tekee mitä vain: ”Hän tappelee, taklaa ja tekee maaleja. Hän ei ehkä luistele kaukalon päästä päähän, mutta hän tekee niitä pieniä asioita, jotka voittavat otteluita ja saavat asioita tapahtumaan.” Myös Iginlan vastustajat kunnioittivat hänen pelitapaansa.


title: Jarome Iginla

text: Iginla saavutti urallaan lukuisia Gordie Howen hattutemppuja eli tappelun, maalin ja syötön samassa ottelussa. Kyseessä ei ole virallinen tilasto, mutta "The Hockey News" arvioi vuonna 2012 Iginlan pitävän hallussaan aktiivipelaajien ennätystä yhdeksällä hattutempullaan. Iginlan tappeluilla, kuten esimerkiksi Tampa Bay Lightningin tähtipelaaja Vincent Lecavalieria vastaan vuoden 2004 Stanley Cup -finaalissa käydyllä kahinalla, oli usein motivoiva vaikutus niin hänen kuin koko muun joukkueen pelaamiseen. Tappelemisen seurauksena Iginla koki toisinaan myös loukkaantumisia: muun muassa vuonna 2003 hän loukkasi kätensä tapeltuaan Dallas Starsin Bill Guerinin kanssa. Fyysisen pelityylin haittapuolena oli kasvaneen loukkaantumisriskin ohella myös tavallista suurempi jäähyjen määrä.


title: Jarome Iginla

text: Joukkuetovereidensa keskuudessa Iginla oli hyvin kunnioitettu pelaaja, ja hänen on tunnettu puolustaneen joukkuetovereitaan myös valmennusjohdon mielipiteistä välittämättä. Kapteenina Iginla johti joukkuettaan esimerkillään, ei puhumalla. Hänet myös tunnettiin tavastaan keskustella joukkuetovereidensa kanssa yksitellen ja varmistaa, että heillä oli kaikki hyvin.


title: Jarome Iginla

text: Iginla avioitui vuonna 2003 pitkäaikaisen naisystävänsä Kara Kirklandin kanssa. He aloittivat seurustelun ollessaan teini-iässä, ja heillä on liitostaan kolme lasta: vuonna 2004 syntynyt tytär Jade sekä vuosina 2006 ja 2008 syntyneet pojat Tij ja Joe. Iginlalla on kaksi velipuolta, Jason ja Stephen, sekä kaksi siskopuolta, Theresa ja Elizabeth, joista Theresa on pelannut jääkiekkoa yliopistotasolla. Uskonnolliselta vakaumukseltaan Iginla on kristitty.


title: Jarome Iginla

text: Iginla on innokas golfin pelaaja, ja hän osallistuu aktiivisesti Calgary Flamesin järjestämään hyväntekeväisyyttä tukevaan golfturnaukseen.


title: Jarome Iginla

text: Iginla on tunnettu hyväsydämisestä ja positiivisesta luonteestaan. Calgary Flamesin entinen general manger Craig Button on kuvannut Iginlan olevan jalat maassa -tyyppi: ”Hän ei perusta itseään asenteen tai ylimielisyyden varaan. Hän luottaa kykyihinsä. Hän on itsevarma. Hän on aito. Hän on parempi ihminen kuin hän on pelaaja, ja me kaikki tiedämme, millainen pelaaja hän on.” Pelatessaan vuoden 2002 talviolympialaisissa Iginla päätyi sattumalta keskustelemaan neljän calgarylaisen jääkiekkofanin kanssa, ja saatuaan tietää ryhmän nukkuvan autossa hänen hotellinsa ulkopuolella hän oli lunastanut kaikille neljälle majoituksen samasta hotellista omalla kustannuksellaan.


title: Jarome Iginla

text: Vuodesta 2002 lähtien Iginla on pyörittänyt Calgaryssa voittoa tavoittelemattomana yrityksenä omaa jääkiekkokouluaan. Hän on lahjoittanut jääkiekkokoulunsa kautta saamansa tulot diabetestutkimusten rahoittamiseen. Iginla tukee lukuisia eri hyväntekeväisyyttä tekeviä järjestöjä. Vuonna 2000 hän alkoi lahjoittaa jokaisesta tekemästään maalista 1 000 dollarin summan lasten urheilutoiminnan tukemiseksi. Vuonna 2005 hän kasvatti lahjoitussuman suuruuden 2 000 dollariin per maali; vuosina 2000–2013 hän lahjoitti lasten urheilutoiminnan edistämiseen yli 700 000 dollaria. Iginlan hyväntekeväisyys ja työ humanitaarisella alalla on tunnustettu erilaisin palkinnoin ja kunnianosoituksin myös jääkiekkopiireissä.


title: Jarome Iginla

text: Vuonna 2003 Iginla esiintyi EA Sportsin "NHL 2003" -videopelin kansikuvapelaajana.


title: Jarome Iginla

text: Iginla on yksi entisen WHL-seuransa Kamloops Blazersin omistajista. Hän lunasti osan seuran omistuksesta itselleen vuoden 2007 lokakuussa yhdessä Shane Doanin, Mark Recchin ja Darryl Sydorin kanssa. Iginla on myös NHL Diversity -ohjelman lähettiläs. Ohjelma tukee toiminnallaan jääkiekkojoukkueita, jotka tarjoavat taloudellisesti heikommassa asemassa oleville nuorille mahdollisuuden pelata lajia. Vuodesta 2008 hän on toiminut Scotiabankin edustajana muun muassa erilaisissa mainoksissa ja tapahtumissa tukemassa ruohonjuuritason jääkiekkoilua. Iginla on esiintynyt myös Samsungin mainoksissa.


title: Robert I

text: Robert I (865 – 15. kesäkuuta 923) oli toinen Robertien-dynastiaan kuulunut frankkien kuningas vuosina 922–923. Hän oli Anjoun kreivin Robert Vahvan toinen poika sekä Pariisin kreivin ja frankkien aiemman kuninkaan Eudes I:n nuorempi veli.


title: Robert I

text: Kuningas Eudes I nimitti nuoremman veljensä useiden kreivikuntien haltijaksi, yksi niistä oli Pariisi. Samoin hänet nimettiin useiden luostareiden johtajaksi eli abbé "in commendam". Robert sai itselleen myös Ranskan herttuan arvon ja alueet, ja tämä oli sotilaallisesti erityisen tärkeä alue.


title: Robert I

text: Isoveljensä Eudes I:n kuoleman jälkeen vuonna 898 hän ei vaatinut kruunua itselleen, vaan kunnioitti tehtyä sopimusta ja hyväksyi karolinkikuninkaan Kaarle Yksinkertaisen tulemisen frankkien kuninkaaksi. Uusi kuningas kuitenkin tunnusti Robertin arvon ja aseman. Hän sai tehtäväkseen puolustaa koko pohjoista Ranskaa viikinkien hyökkäyksiä vastaan.


title: Robert I

text: Rauhanomainen tila Robertin ja Kaarle Yksinkertaisen välillä kesti vuoteen 921 saakka, eli 23 vuotta Eudesin kuoleman jälkeen. Korkea papisto ja valtakunnan herrat riitaantuivat Kaarle Yksinkertaisen kanssa ja eritoten tämän tavasta suosia Haganon kreiviä. Kaikkein vaikutusvaltaisimpien ja sotilaallisesti vahvimpien aatelisten kanssa Robert nousi kapinaan Kaarlea vastaan.


title: Robert I

text: Kapinan ja taistelun seurauksena Kaarle pakeni Lothringeniin. Tämän seurauksena Robert voideltiin ja kruunattiin frankkien kuninkaaksi 29. kesäkuuta 922.


title: Robert I

text: Kaarle kokosi itselleen suuren armeijan ja lähti hankkimaan takaisin menettämäänsä kruunua. Soissonsin taistelussa 15. kesäkuuta 923 Robertin joukot voittivat ja Kaarle pakeni paikalta, mutta Robert itse kuoli taistelun aikana. Eräiden lähteiden mukaan hän olisi hävinnyt kaksintaistelussa Kaarle Yksinkertaiselle, mutta totuus lienee, että hän sai surmansa tavallisten sotilaiden aseesta.


title: Robert I

text: Robert I:n hallituskausi jäi hyvin lyhyeksi ja siksi hänen suunnitelmansa eivät ehtineet käydä toteen. Hän oli panostanut erityisesti avioliittojen myötä tapahtuvaan vallan pysymiseen. Hän oli itse mennyt naimisiin Kaarle Suuren jälkeläisen Béatrix Vermandoisilaisen kanssa, ja tyttärensä hän puolestaan naitti Burgundin herttualle Rudolfille.


title: Robert I

text: Robert I oli toinen kaikkiaan kolmesta Robertien-dynastiaan luettavasta frankkien hallitsijasta. Hänen jälkeen hallitsijaksi tuli viimeinen Robertien-dynastian hallitsija, hänen tyttärensä Emmen aviopuoliso Rudolf, Burgundin herttua. Rudolfia kuninkaaksi seurasi karolingeihin kuulunut Ludvig IV. Muutamaa vuosikymmentä myöhemmin Robertin pojan, Hugo Suuren, poika Hugo Capet nousi valtaistuimelle 987. Hänestä lasketaan alkaneen niin sanottu kapetingien dynastia.


title: Édouard Daladier

text: Édouard Daladier (18. kesäkuuta 1884 – 10. lokakuuta 1970) oli ranskalainen poliitikko, joka tunnetaan erityisesti siitä, että hän toimi maan pääministerinä toisen maailmansodan syttyessä. Pääministerinä häntä seurasi Paul Reynaud.


title: Édouard Daladier

text: Vuosina 1924–1928 Daladier oli ministerinä useissa Ranskan koalitiohallituksissa. Daladierilla oli myös merkittävä rooli Ranskan radikaalipuolueen ja sosialistipuolueen erossa vuonna 1926. Myöhemmin Daladierista tuli merkittävä hahmo radikaalipuolueessa ja hänestä tuli pääministeri ensimmäisen kerran vuonna 1933 ja uudestaan vuonna 1934 muutamaksi viikoksi Ranskan oikeistomellakoiden aikana. Nämä mellakat johtivat radikaalipuolueen joutumiseen pois vallasta.


title: Édouard Daladier

text: Daladierista tuli sotaministeri vuonna 1936 ja myöhemmin pääministeri 10. huhtikuuta 1938. Daladierin pääministerikauden aikana tehtiin nk. Münchenin sopimus, jossa Ranska perääntyi velvoitteistaan puolustaa Tšekkoslovakiaa. Saksan hyökättyä Puolaan vuonna 1939 Daladier vastusti sodan julistamista, mutta joutui kuitenkin taipumaan. Ranska julisti sodan Saksaa vastaan 3. syyskuuta 1939. Daladier ajoi Suomen tukemista talvisodassa vahvistaakseen hallituksensa asemaa ja erosi pääministerin tehtävistä tukihankkeen epäonnistuttua maaliskuussa vuonna 1940. Daladier pakeni Marokkoon, mutta hänet pidätettiin ja Vichyn hallitus tuomitsi hänet maanpetoksesta. Sodan loppuajan Daladier oli saksalaisten sotavanki.


title: Édouard Daladier

text: Sodan jälkeen Daladier oli Ranskan parlamentin jäsen ja hänet tunnettiin erityisesti Charles de Gaullen vastustajana.


title: Dobermanni

text: Dobermanni on saksalainen keskikokoinen koirarotu. Se kuuluu FCI:n ryhmään 2 (pinserit, snautserit ja molossityyppiset koirat).


title: Dobermanni

text: Dobermanni on keskikokoinen, lihaksikas ja voimakasrakenteinen. Rodun ihannekoira on linjoiltaan elegantti, uljasryhtinen, olemukseltaan temperamenttinen ja ilmeeltään päättäväinen. Säkäkorkeuden tulee olla uroksilla 68–72 cm ja nartuilla 63–68 cm. Rungon pituuden tulee erityisesti uroksilla olla lähellä säkäkorkeutta. Pää on voimakas, kuono pitkähkö, korvat ovat keskikokoiset ja katse valpas. Kaula on pitkähkö verrattuna päähän ja runkoon. Kaulan asento on ryhdikäs ja jalo. Raajat ovat voimakkaat ja tassut lyhyet sekä tiiviit. Paino on uroksilla noin 40–45 kg ja nartuilla noin 32–35 kg, keskikoko on toivottava.


title: Dobermanni

text: Dobermannin häntä ja korvat on perinteen mukaisesti tavattu typistää. Suomessa ja suuressa osaa Eurooppaa typistäminen on kuitenkin eläinsuojelulakien nojalla nykyään kielletty ja pääsääntöisesti typistetyt dobermannit eivät näissä maissa saa osallistua näyttelyihin.


title: Dobermanni

text: Dobermannin karva on lyhyt, kova ja tiheä. Alusvillaa ei hyväksytä. Karvapeite on tiivis, tasainen ja myötäilee koiraa sileästi.


title: Dobermanni

text: Dobermannin väritys on musta tai maksanruskea selkein ruosteenpunaisin merkein. Myös isabellaa eli liilaa ja sinistä väriä syntyy ajoittain, mutta nämä värit eivät ole Euroopassa toivottuja.


title: Dobermanni

text:
Dobermanni on erittäin aktiivinen seura-, suojelu- ja palveluskoira. Sen perusolemus on ystävällinen, rauhallinen, perheeseen kiintynyt ja lapsirakas. Dobermannilla tulee olla eloisa temperamentti ja kohtuulliseksi määriteltävä terävyys. Ärsytyskynnyksen tulee olla kohtuullisen korkea. Toimintakyky, ohjattavuus, rohkeus ja kovuus ovat myös toivottavia ominaisuuksia. Itsevarmuuteen ja pelottomuuteen on kiinnitettävä erityistä huomiota.
Dobermannin rotumääritelmän luonneosan virheitä ovat muun muassa puuttuva itsevarmuus, liiallinen temperamentti tai terävyys sekä liian alhainen tai liian korkea ärsytyskynnys. Hylkäykseen johtavat virheet ovat arkuus, hermostuneisuus ja aggressiivisuus.


title: Dobermanni

text: Dobermannilla esiintyvistä perinnöllisistä sairauksista kaksi vakavinta ovat sydänsairaus dilatoiva kardiomyopatia (DCM) ja maksasairaus dobermannin hepatiitti (DH), joka kuuluu ryhmään krooniset aktiiviset hepatiitit (CAH). Näistä molemmille on tyypillistä, että koiralla on oireeton vaihe, jossa koira ulkonaisesti vaikuttaa täysin terveeltä, mutta tutkimuksissa voidaan joskus löytää tyypillisiä muutoksia. Muutokset ohjaavat tarkempiin tutkimuksiin, joiden perusteella voi olla mahdollista määrittää, onko kysymyksessä näiden sairauksien oireeton vaihe, ja aloittaa mahdollinen hoito sairauden etenemisen hidastamiseksi. Oireettomassa vaiheessa koirat vaikuttavat normaaleilta. Molemmat sairaudet aiheuttavat kliinisessä muodossaan koiran vakavan sairastumisen ja lyhentävät koiran odotettavaa elinaikaa vaihtelevan paljon.


title: Dobermanni

text: Muita dobermannilla esiintyviä vammauttavia tai kuolemaan johtavia sairauksia ovat vatsalaukun laajentuma ja kiertymä, verenvuototaipumus eli von Willebrandin tauti, wobbler eli kaularangan instabiliteetti, ristisidevammat ja harmaakaihi. Vähemmän vakavista sarauksista esiintyy muiden muassa lonkkanivelen kasvuhäiriötä eli HD, PHTVL/PHPV, spondyloosia, kasvaimia, suolistosairauksia ja ihosairauksia. Dobermanni kuuluu PEVISA-ohjelmaan.


title: Dobermanni

text: Dobermannin kehitti apoldalainen veronkantaja Karl Friedrich Louis Dobermann 1890-luvulla Thüringeniin kuuluvalla Weimarer Landin alueella manchesterinterrieristä, englanninvinttikoirasta, vanhasaksanpaimenkoirasta ja kookkasta thüringeniläisestä paimenkoirasta ("Thuringian Sylvan Dog"). Lisäksi hänen on arveltu käyttäneen pinseriä, beaucenpaimenkoiraa, rottweileria, weimarinseisojaa, lyhytkarvaista saksanseisojaa, tanskandoggia, saksanpaimenkoiraa ja jopa amerikanpitbullterrieriä. Nykyisen dobermannin jalopiirteisessä rakenteessa näkyy weimarinseisojan sekä manchesterinterrierin, päässä pinserin ja värityksessä sekä pinserin, manchesterinterrierin että beaucenpaimenkoiran vaikutus.


title: Dobermanni

text: Dobermann toimi myös rankkurina ja käytti jalostukseen paljon koiratarhalleen päätyneitä yksilöitä, mikä selittää kantarotujen laajan kirjon. Alkuperäinen dobermanni oli paljon nykyistä ärhäkämpi, sillä sen tarkoitus oli vaikuttaa mahdollisimman hurjalta ja tarvittaessa suojellakin omistajaansa vaarallisilta veronkiertäjiltä.


title: Dobermanni

text: Dobermannin kuoltua vuonna 1894 rotua alettiin nimittää dobermannipinseriksi, mutta koska pinseri tarkoitti saksankielisissä maissa perinteisesti keskikokoista rottakoiraa, pinseri-osa jätettiin nimestä pois 1950-luvulla. Dobermanni luokitellaan kuitenkin yhä tyypiltään kookkaaksi pinseriksi.


title: Dobermanni

text: Otto Göller jatkoi Dobermannin kasvatustyötä ja alkoi jalostaa rotua nykyiseen suuntaan toimivaksi palveluskoiraksi, jolla oli aiempaa tasapainoisempi luonne ja vahvempi hermorakenne. Toinen merkittävä kasvattaja oli Philip Gruening.


title: Dobermanni

text: Dobermannien rekisteröintimäärät Suomessa romahtivat vuoden 1996 typistyskiellon jälkeen. Nykyisin rekisteröintimäärät ovat vuosittain noin 200 koiraa. Rodulla on Suomessa oikeus osallistua palveluskoiralajien kokeisiin.


title: Dobermanni

text: Vuosina 2002-2007 suomalaiset dobermannit ovat saavuttaneet tokossa on yhteensä 406 tulosta, joista 47 tulosta erikoisvoittaja- eli korkeimmassa luokassa. Vuonna 2006 toko-tuloksia oli yhteensä 132, mikä on noin kaksinkertainen määrä edeltävien vuosien tulosmääriin verrattuna.


title: Dobermanni

text: Samoina vuosina dobermannit ovat saaneet palveluskoirien viestikokeessa 27 tulosta (22 koiraa), palveluskoirien suojelukokeessa 88 tulosta (75 koiraa), palveluskoirien jälkikokeessa 429 tulosta (294 koiraa) ja palveluskoirien hakukokeessa 408 tulosta (283 koiraa).


title: Mini

text: Mini on vuosina 1959–2000 valmistettu pieni henkilöauto. Alkuperäisen Minin suunnitteli Alec Issigonis British Motor Corporationille. Miniä valmistettiin Birminghamissa kahdella nimellä, Austin Mini ja Morris Mini.


title: Mini

text: Mini on tullut kuuluisaksi kompaktin koon lisäksi autourheilun, elokuvien ja televisiosarjojen kautta.


title: Mini

text: Mini suunniteltiin, koska Suezin kriisin aiheuttama polttoainekriisi nosti bensiinin hintaa ja teki näin saksalaisista pienautoista (muun muassa Messerschmittin valmistamista) Britanniassa suosittuja. Britannian autoteollisuus oli jäädä saksalaisten tuontiautojen jyräämäksi.


title: Mini

text: Miniin suunniteltiin mahdollisimman paljon matkustajatilaa mahdollisimman pieniin ulkomittoihin. Esimerkiksi jousituksena käytettiin kumikartioelementtejä, jotka vaativat erittäin vähän tilaa. Auton piti olla halpa valmistaa, joten siinä käytettiin jo olemassa olevaa BMC-tehtaan A-sarjan perusmoottoria vain vähäisin muutoksin. Tavaratila maksimoitiin tekemällä takaluukusta alaspäin aukeava, jolloin autolla pystyi ajamaan hätätilassa luukku auki (kuorman roikkuessa osittain ulkona). Ovissa oli kaksiosaiset ikkunat, jotka liukuivat vaakatasossa, ja näin ovien alaosaan saatiin tilaa isoille säilytyskoteloille. Vanhimmissa malleissa ovien saranat olivat tilan säästämiseksi ulkopuolella.


title: Mini

text: Auton nopeusmittari sijaitsi keskellä kojelautaa, joten ohjauksen kääntäminen englantilaisesta vasemman kaistan mallista oikeakaistaiseen onnistui suhteellisen helposti, sillä kojelautaa ei tarvinnut muokata mitenkään.


title: Mini

text: Aivan 1960-luvun lopussa esiteltiin Clubman-versio, jonka nokka oli muotoiltu perinteiseen Miniin verrattuna nykyaikaisemmaksi.


title: Mini

text: Vaikka Minin perusrakenne ja korimalli pysyivät lähes samanlaisena koko valmistushistorian ajan, tehtyjen muutosten mukaisesti malli jaetaan eri alaversioihin. Seuraavassa listassa on tärkeimmät muutokset.


title: Mini

text: Vuonna 1962 mallien nimet yhdenmukaistettiin ja Austin Seven oli nyt Austin Mini.


title: Mini

text: Vuonna 1964 Alex Moultonin erityisesti Miniä varten suunnittelema kumikartiojousitus korvattiin toisella, myös Moultonin BMC:lle suunnittelemalla Hydrolastic-jousituksella. Tämän järjestelmän avulla auton jousitus saatiin pehmeämmäksi, mutta se myös lisäsi painoa ja valmistuskustannuksia.


title: Mini

text: Lokakuussa 1965 lisävarustelistalle tuli Automotive Productsin (AP) suunnittelema neliportainen automaattivaihteisto, joka tunnettiin nimellä "Mini-Matic".


title: Mini

text: Mk II Mini sai uudelleenmuotoillun etusäleikön, tämä pysyi malliltaan muuttumattomana aina valmistuksen lopettamiseen asti. Auto sai myös suuremman takalasin sekä lukuisan määrän pienempiä kosmeettisia muutoksia. Vuosien 1967–1970 välillä valmistettiin 429 000 kappaletta Mk II Miniä.


title: Mini

text: Mk III Minin kori sai osakseen niin paljon muutoksia, että valmistajan korimallikoodi ADO15 muutettiin ADO20:ksi. Epäloogisesti koodi on sama kuin sisarmalli Clubmanilla. Näkyvin muutos oli suuremmat ovet, joiden saranat oli siirretty piiloon. Ostajien vaatimuksesta ovien liukumalliset sivulasit muutettiin veivattaviksi. Hydrolastic-jousitusjärjestelmästä luovuttiin ja alkuperäinen kumikartio teki paluun.


title: Mini

text: Minin valmistus alkuperäisellä Morriksen tehtaalla Cowleyssa lopetettiin, samalla luovuttiin Austin- ja Morris-merkkien käytöstä ja autot olivat nyt nimeltänsä pelkkiä Minejä.


title: Mini

text: 1970-luvun lopulla italialainen autovalmistaja Innocenti esitteli Bertonen toimiston suunnittelemat Innocenti 90- ja 120-mallit, jotka olivat Miniin perustuvia hatchback-korimalleja. Tehdas valmisti myös Mini Cooperin italialaisen vastineen, Innocenti De Tomason.


title: Mini

text: 1960-luvun lopussa Mini nautti ostajien keskuudessa vielä suosiota, mutta malli alkoi jo ikääntyä ja kilpailijoilta oli tullut markkinoille uusia malleja. Samaan aikaan BLMC:n kehitystyö Minin korvaamiseksi uudella mallilla polki paikallaan.


title: Mini

text: Minin valmistuksen lopettaminen pulpahti jälleen pinnalle vuonna 1980, uuden Austin Mini-Metron esittelyn myötä.


title: Mini

text: Vaikka Minin valmistus jatkui Metron rinnalla, sen valmistusmäärät pienenivät British Leylandin ja sen seuraajan Rover Groupin keskittäessä pikkuautojen segmentissä markkinoinnin voluumit Metron hyväksi. Vuosi 1981 oli Minin viimeinen vuosi Britannian myydyimpien autojen kärkikymmenikössä – sen sijoitus oli yhdeksäs, kun Metro oli sijalla viisi.


title: Mini

text: Mk III (marraskuu 1969–1974) sai veivattavat sivuikkunat sivuoviin sekä piilotetut ovien saranat. Näitä uudistuksia ei kuitenkaan tuotu lava- ja pakettimalleihin. Takasivuikkunoiden koko kasvoi ja takavalot muutettiin isompikokoisiksi.


title: Mini

text: Mk IV (1976–1984) Etukelkan ripustuksiin tuli värinää ja melua vähentävät kumipuslat ja takakelkan puslat uudistettiin isommiksi. Takavalojen yhteyteen lisättiin peruutusvalo.


title: Mini

text: Mk V (1984–1990): Kaikkiin malleihin tuli vakiovausteeksi 210 millimetrin levyjarrut. Koriin tuli pyöränaukkoja reunustavat muoviset levikkeet.


title: Mini

text: Mk VI (1990–1996): Moottorin kiinnityskorvakkeiden sijoitusta muutettiin edemmäs, jotta moottoritilaan saatiin sijoitettua 1 275 kuutiosenttimetrin moottori. Tämä oli varustettu SU HIF -kaasuttimella tai vuodesta 1991 yksipisteruiskutuksella. 1,0-litrainen (998 cm³) moottori pudotettiin pois valikoimasta. Konepellin avausmekanismi siirtyi auton sisätiloihin vuonna 1992.


title: Mini

text: Mk VII (1996–2000): Viimeinen versio; muutoksina aiempiin tekniikkapuolella oli polttoaineen kaksipisteruiskutus sekä jäähdyttimen siirtyminen auton keulan puolelle. Sisätiloissa tavarahylly korvattiin kojelaudalla ja kuljettajalle tuli turvatyyny.


title: Mini

text: Suomessa Miniä myi kaksi maahantuojaa. Austin Minin edustus oli Oy Veho Ab:lla ja Morris Minin Oy Voimavaunu Ab:lla. Minin myyntiä vauhditti kovasti sen autourheilumenestys, varsinkin kun tehokkaammat mallit tulivat myös tavallisten autoilijoiden saataville. Minin maahantuonti siirtyi vuonna 1971 kokonaisuudessaan Sisu-kuorma-autoja valmistavalle Oy Suomen Autoteollisuus Ab:lle, kun Veho luopui Austinin edustuksesta ja Voimavaunu lopetti toimintansa. Minin parhaat päivät olivat tällöin kuitenkin jo auttamattomasti takanapäin. Miniä tuotiin silti maahan 1980-luvun taitteeseen saakka.


title: Mini

text: Miniä oli eri merkeillä (Austin / BMC / Morris) Suomen ajoneuvorekisterissä vuoden 1999 lopussa yhteensä 1 384 autoa.


title: Mini

text: Rallissa Minien menestys perustui ajo-ominaisuuksiin, ei tehoon. Minin pieni koko mahdollisti suuremmat kaarrenopeudet kuin suuremmilla autoilla.


title: Mini

text: Monte Carlo -rallin voitot (kuljettaja / apukuljettaja):


title: Kari Heiskari

text: Kari Heiskari (s. 17. maaliskuuta 1964) on porilainen basisti. Hän on soittanut bassoa muun muassa yhtyeissä Mamba, Juliet Jonesin Sydän, A. Aallon Rytmiorkesteri, Hurmio ja Yölintu. Nykyisin Heiskari soittaa Lemmenklaani-yhtyeessä. Lemmenklaanissa vaikuttaa myös muita Yölinnun entisiä jäseniä. Lemmenklaani on julkaissut singlen ”Mitä sen on väliä?”.


title: Kari Heiskari

text: Kari Heiskari on lisäksi toiminut lauluntekijänä. Esimerkiksi A. Aallon Rytmiorkesterin Kuumia aaltoja -albumin kappaleista osa oli kokonaan hänen tekemiään. Kari Heiskari toimi säveltäjänä Hurmio-yhtyeessä.


title: Lindholm

text: Lindholm tarkoittaa seuraaviaLindholm on ruotsinkielinen sukunimi, jonka merkitys on "lehmussaari." Se on ollut Suomessa yleisin ei-suomalainen sukunimi.


title: Mamba

text: Mamba tarkoittaa seuraavia:


title: Dodgeball – boltsit pelissä

text: Dodgeball – boltsit pelissä on yhdysvaltalainen komediaelokuva vuodelta 2004. Elokuvan ohjasi Rawson Marshall Thurber, ja sen pääosissa esiintyvät Vince Vaughn ja Ben Stiller. Stiller ja Christine Taylor ovat naimisissa ja heillä on kaksi lasta, "Dodgeball" oli heidän toinen yhteinen elokuvansa, jota ennen he esiintyivät elokuvassa "Zoolander".


title: Dodgeball – boltsit pelissä

text: Lance Armstrong, Chuck Norris, David Hasselhoff ja William Shatner esiintyvät elokuvassa cameorooleissa.


title: Dodgeball – boltsit pelissä

text: Elokuva kertoo Peter LaFleurista joka omistaa pienen kuntosalin. LaFleurin kuntosalin vieressä on White Goodmanin omistama suosittu sekä arvostettu huippukuntosali joka vetää Peteriltä asiakkaat. Peter elää velkakierteessä ja jos hän ei pysty maksamaan laskujaan hänen salinsa ulosotetaan ja salin oikeudet siirtyisivät lopulta Goodmanille. Peterillä on kuitenkin apunaan pieni ryhmä salinsa asiakkaita jotka ovat valmiita auttamaan Peteriä laskujen maksamisessa. He huomaavat lehdestä ilmoituksen polttopalloturnauksesta, jonka pääpalkintona on 50 000 dollaria. Voittosummalla he pystyisivät kuittamaan laskut ja pelastamaan salin. He ilmoittautuvat mukaan, mutta myös Goodman kuulee tästä ja ilmoittautuu omien miehiensä kanssa kisaan mukaan.


title: Action Comics

text: Action Comics on amerikkalaisen DC Comicsin julkaisema sarjakuvalehti. Sen ensimmäinen numero ilmestyi 1. kesäkuuta 1938. Lehti ylitti ensimmäisenä ns. supersankari-sarjakuvalehtenä 800 numeron rajan vuonna 2003, ja se on "Detective Comicsin" (Batman-lehti) ohella yksi maailman pitkäkestoisimmista sarjakuvajulkaisuista. Vaikka lehdessä on vuosien mittaan esiintynyt runsaasti erilaisia hahmoja, sitä on 1940-luvulta lähtien pidetty pääasiallisesti Teräsmies-lehtenä (Teräsmies oli ensimmäinen lehdessä esiintynyt sarjakuvahahmo).


title: Action Comics

text: Vuonna 2013 hyväkuntoinen "Action Comics" -lehden ensimmäinen numero arvioitiin jo kahden miljoonan dollarin arvoiseksi; lehden ensimmäinen numero onkin nykyään arvokkain yksittäinen sarjakuvajulkaisu.


title: Action Comics

text: 22.2.2010 ensimmäinen numero huutokaupattiin miljoonan dollarin hintaan.


title: Rudolf (Ranska)

text:
Rudolf I (k. 15. tammikuuta 936) oli Burgundin herttua (921–923), frankkien kuningas (923–936) ja viimeinen Kapetinkien dynastian esivaiheeseen eli Robertien dynastiaan kuulunut hallitsija.
Burgundi on perinteisesti ollut sekä frankkien että myös Ranskan keskeisiä maakuntia ja sen herttuat tai kuninkaat ovat olleet vahvoja vallankäyttäjiä. Vuonna 921 Rudolf seurasi isäänsä Rikhard Oikeamielistä Burgundin herttuana. Hänen asemansa valtakunnassa oli erinomaisen vahva, sillä hän oli naimisissa Emme de Francen kanssa, joka oli Hugues Suuren sisar ja frankkien kuninkaan Robert I:n tytär.


title: Rudolf (Ranska)

text: Robert I:n kuoltua Soissonsin taistelussa frankkiaateliset valitsivat Rudolfin kuninkaaksi. On todennäköistä, että hänen lankonsa Hugues Suuri ei ollut kiinnostunut jättämään hallitsemiaan alueita ja käytti siksi vaikutusvaltaansa valtakunnan herroihin kruunun pysymiseksi perheen sisällä. Poikkeuksellisesti Rudolf voideltiin ja kruunattiin frankkien kuninkaaksi Soissonsissa 13. heinäkuuta 923.


title: Rudolf (Ranska)

text: Yhdessä vaimonsa Emmen sukulaisen Vermandoisin Herbert II:n kanssa hän pani viralta karolinkihallitsija Kaarle Yksinkertaisen, joka kuoli vankeudessa vuonna 929. Tämän jälkeen hänen oli pidettävä aisoissa vanha avustajansa Herbert II, joka pyrki voimakkaasti saamaan lisää valtaa itselleen. Siksi Herbert II pyysi apua Pyhän saksalais-roomalaisen keisarikunnan saksilaiseen sukuun kuuluneelta hallitsijalta Henrik I Linnustajalta ja Burgundien kuninkaalta Rudolf II:lta.


title: Rudolf (Ranska)

text: Valta on usein vaikea saavuttaa, mutta melkein aina se on myös vaikea säilyttää. Rudolf joutui taistelemaan unkarilaisia vastaan vuonna 926 ja normanneja vastaan vuonna 930, vaikka hänellä oli tukenaan vuonna 911 tehty "Sait-Clair-sur-Epte"n-sopimus, jolla viikinkipäällikkö Rollosta tehtiin Normandian herttua vastineeksi viikinkien hävitysretkien lopettamisesta frankkien alueille.


title: Rudolf (Ranska)

text: Myös Rudolfin hallitsijaksi valinneiden ns. läänitysruhtinaiden kanssa oli vaikeuksia, eritoten Akvitanian ja Katalonian herttuoiden kanssa, tosin heidän suhteensa Rudolf pystyi palauttamaan valtansa. Hän menetti kuitenkin hallinnastaan koko Provencen. Ruhtinaista oli tullut entistä itsenäisempiä, he olivat mm. ryhtyneet lyömään omaa rahaansa vastoin kuninkaallista yksinoikeutta. Lopulta Rudolfin oli liittouduttava lankonsa Hugues Suuren kanssa entistä tukijaansa Vermandoisin Herbert II vastaan.


title: Rudolf (Ranska)

text: Kolmentoista vaikean ja tuskaisan hallitusvuoden jälkeen Rudolf kuoli Auxerressä 15. tammikuuta 936. Hänellä ei ollut jälkeläisiä, joille vallan olisi voinut siirtää. Burgundin herttuakunta meni siten hänen veljelleen Hugues Mustalle. Useiden historioitsijoiden mielestä kuninkuus oli niin aliarvostettua, ettei se kiinnostanut ketään vakavasti otettavaa ehdokasta.


title: Rudolf (Ranska)

text: Hugues Suuri, Rudolfin vaimon veli ja edellisen kuninkaan Robert I poika kutsui kuitenkin Englannista Kaarle Yksinkertaisen pojan Ludvigin vapautuneen valtaistuimen haltijaksi. Tällä tempullaan Hugues Suuri esti Vermandoisin Herbert II:n pääsyn kuninkaaksi, sillä tämä oli Lothringenin herttuan ja Pyhän saksalais-roomalaisen valtakunnan hallitsijan Henrik I:n kanssa valloittanut takaisin läänitysmaat, joihin oikeudet häneltä kruunu oli aikaisemmin peruuttanut.


title: Veijo Pasanen

text: Veijo Antero Pasanen (14. lokakuuta 1930 Muuruvesi – 17. helmikuuta 1988 Tampere) oli suomalainen näyttelijä ja ohjaaja.


title: Veijo Pasanen

text: Pasasen pääasiallinen työpaikka oli koko uran ajan Tampereen Työväen Teatteri, jossa hän esiintyi muun muassa Tolarina "Tukkijoella", August Strindberginä "Tribadien yössä", Vanjana "Vanja-enossa" ja Eetu Salinina "Suutari Salinin perinnössä". 1980-luvun puolessavälissä Pasanen vieraili myös Kansallisteatterissa.


title: Veijo Pasanen

text: Pasanen muistetaan kenties parhaiten "Pikku Kakkosen" Sirkuspelle Hermannina sekä "Pertsa ja Kilu" -televisiosarjan Manki-konnana. Hän näytteli myös suosituissa "Heikki ja Kaija"- sekä "Rintamäkeläiset"-sarjoissa, joissa hän toimi myös ohjaajana yhdessä Pertti Nättilän kanssa.


title: Veijo Pasanen

text: Pasanen kuoli yllättäen sydäninfarktiin helmikuussa 1988 vain kaksi päivää viimeiseksi jääneen "Pelle Hermannin" jakson kuvausten jälkeen. Kuin enteenä Hermanni ja äitiliini puhuivat viimeisessä jaksossa kuolemasta. Hänen kuolemansa myötä Pelle Hermannin ”äitiliini” Raili Veivo jatkoi sarjaa, mutta kuoli helmikuussa vuonna 1993, viisi vuotta Pasasta myöhemmin. Vuonna 1992 Pelle Hermanni -vainaan jatkajaksi yritettiin tehdä Tommi Auvisesta oppisopimuspelle Niko, mutta ohjelma lopetettiin kymmenen jakson jälkeen.


title: Veijo Pasanen

text: Pasasen Pelle Hermanni -hahmo oli ja on lasten suosikki. Vuonna 2010 Pelle Hermanni valittiin Ylen ja "Meidän perhe" -lehden äänestyksessä kaikkien aikojen lastenohjelmaksi.


title: Veijo Pasanen

text: Veijo Pasanen muistetaan myös televisiosarjan "Rintamäkeläiset" Anttina.


title: Veijo Pasanen

text: Muita huomattavia osia olivat "Olemme kaikki syyllisiä" -elokuvan miespääosa (1954), "Aatamin puvussa... ja vähän Eevankin" -elokuvan asemapäällikkö Veijo Viirimäki (1971) sekä "Siunatun hulluuden" yläkansakoulunopettaja Wilhelm Horsma (1975).


title: Veijo Pasanen

text: Pasasen sanottiin suurena lasten ystävänä harjoitelleen lastennäytelmiä intensiivisemmin kuin aikuisten draamaa. Hänellä on yksi lapsi vaimonsa Marjatta Pasasen o.s. Liljan kanssa.


title: Veijo Pasanen

text: Veijo Pasanen oli Pertti "Spede" Pasasen serkku. Veijo Pasanen on haudattu Kalevankankaan hautausmaalle vanhaan muistolehtoon Tampereelle.


title: Veijo Pasanen

text: TV-sarjasta "Seikkailu Olavinlinnassa" ”Manki on Manki muttei viel vanki”. Tv-sarjassa Pelle Hermanni kutsui äitiään ”Äitiliini”, joka aina teki ”plättyjä mantsikkahillolla”. Hermannin voimasanana oli aina ”Voi änkeröinen”. Mika Kaurismäen elokuvassa Arvottomat, roolissa Carlos, lupasi korjata matkamiesten auton "Minä hoidan sen! Ja halvalla!"


title: Iloko

text: Iloko eli ilokano on Filippiinien kolmanneksi puhutuin kieli. Se kuuluu austronesialaisten kielten malaijilaispolynesialaiseen kieliryhmään. Kieltä puhuu äidinkielenään noin seitsemän miljoonaa ihmistä. Suurin osa puhujista asuu Luzonin saarella.


title: Iloko

text: Ilokolla on kaksi murretta, pohjois- ja etelämurre. Ne eroavat toisistaan lähinnä ääntämiseltään. Kielessä on lainasanoja muun muassa espanjasta ja englannista.


title: Minangkabaun kieli

text: Minangkabau on Sumatran saarella, Indonesiassa puhuttava austronesialainen kieli. Kieltä puhuu 5,53 miljoonaa ihmistä. Sitä puhuvat pääasiassa Länsi-Sumatralla asuvat minangkabaut, mutta kieltä puhutaan myös muun muassa muualla Indonesiassa sekä Malesiassa. Kieltä pidetään joskus malaijin murteena, mutta minangkabaun ja malaijin välillä on eroja myös kieliopissa. Minangkabaulla on useita alueellisia murteita.


title: Minangkabau

text: Minangkabau voi tarkoittaa ainakin seuraavia asioita:


title: MAN (yritys)

text: MAN SE (lyhenne saksan sanoista "Maschinenfabrik Augsburg-Nürnberg", Augsburg-Nürnbergin konetehdas), ennen MAN AG, on saksalainen koneteollisuuden tuotteita valmistava yritys ja MAN Groupin emoyhtiö. MANin pääkonttori sijaitsee Münchenissä. Sen päätuotanto on autoteollisuus, erityisesti raskaat kuorma-autot. Tehtaan muihin toimintoihin kuuluu muun muassa dieselmoottoreiden valmistus eri sovelluksiin, kuten laivoihin, ja myös erilaisten turbiinien valmistus. Rudolf Diesel valmisti dieselmoottorin toimivan prototyypin MANin edeltäjän Maschinenfabrik Augsburgin tehtailla vuonna 1897.


title: MAN (yritys)

text: MAN toimittaa kuorma- ja linja-autoja, dieselmoottoreita sekä turbiineita. Syyskuuhun 2012 mennessä MAN SE oli yksi top 30 -yhtiöstä Saksan pörssissä DAX. Yhtiö juhli 250-vuotispäiväänsä vuonna 2008. Vuonna 2008 sen 51 300 työntekijää tuottivat noin 15 miljoonan vuosittaisen myyntivoiton 120:ssä eri maassa. Yhtiö toimii täysin omistuksessa olevien tai yhteistyöyhtiöiden kautta paikallisissa yhtiöissä Intiassa, Puolassa, Turkissa, Kiinassa, Yhdysvalloissa, Yhdistyneessä Arabiemiirikunnassa, Etelä-Afrikassa, Uzbekistanissa, Portugalissa ja Saksassa / Itävallassa. MAN kuorma- ja linja-autojen maahantuoja Suomessa on Konekesko Oy.


title: MAN (yritys)

text: MAN Groupissa on kolme pääjaosta, jotka sijaitsevat eri paikoissa.


title: MAN (yritys)

text: MANin juuret johtaa vuoteen 1758, kun "St. Antony" -rautaruukki aloitti toimintansa Oberhausenissa, ensimmäinen raskaan teollisuuden yritys Ruhrin alueella. Vuonna 1808 kolme rautaruukkia "St. Antony", "Gute Hoffnung" (suomeksi: "hyvä toivo") ja "Neue Essen" (suomeksi: "uudet ahjot") yhdistyi muodostaakseen "Hüttengewerkschaft und Handlung Jacobi"n (suomeksi: Jacobin rauta- ja teräsruukkiliitto ja kaupankäyntiyritys), Oberhauseniin, joka nimettii myöhemmin uudelleen Gute Hoffnungshütteksi (GHH).


title: MAN (yritys)

text: Vuonna 1840 saksalainen insinööri Ludwig Sander perusti Etelä-Saksassa, Augsburgissa MANin ensimmäisen edeltäjäyhtiön: "Sander'sche Maschinenfabrik". Siitä tuli ensimmäiseksi "C. Reichenbach'sche Maschinenfabrik", joka oli nimetty painokone pioneerin Carl August Reichenbachin mukaan, ja myöhemmin "Maschinenfabrik Augsburg".


title: MAN (yritys)

text:
Vuonna 1841 rautatiekaluston valmistaja Johann Friedrich Klett perusti Klett & Co:n, joka oli MAN:n edeltäjä. Teollistuminen ja auton kehitys tekivät luotettavat ja taloudelliset moottorit tarpeelliseksi. MAN sijoitti dieselmoottoriin. Vuonna 1893 Rudolf Diesel sai patentin sytytysmenetelmälleen. MAN rakensi toimivan dieselmoottorin vuonna 1897.
Dieselin myötä muutkin ottivat käyttöön polttoaineen suoraruiskutuksen sen aikaisten suurikokoisten kompressoreiden tilalle. Kompressorit puhalsivat ilma-polttoaineseoksen sylinteriin. Diesel kuvasi myös pumppusuuttimen, mutta tarpeellisten materiaalien puutteen takia ei hänellä ollut mahdollisuutta rakentaa sellaista.
Vuonna 1898 yhtiöt "Maschinenbau-AG Nürnberg" (perustettu 1941) ja "Maschinenfabrik Augsburg AG" (perustettu 1940) yhdistyivät muodostaen "Vereinigte Maschinenfabrik Augsburg und Maschinenbaugesellschaft Nürnberg A.G., Augsburg ("Yhdistyneet konetehtaat Augsburg ja Nürnberg Oy")". Vuonna 1908 yhtiö nimettiin uudelleen "Maschinenfabrik Augsburg Nürnberg AG":ksi, tai lyhyesti, M·A·N.


title: MAN (yritys)

text: Kun keskittyminen säilyi pääasiassa malmin louhintaan ja raudan tuotantoon Ruhrin alueella, mekaanisesta rakentamisesta tuli hallitseva haara Augsburg ja Nürnbergin yritystoiminnassa. Heinrich von Buzin johtamisen aikana "Maschinenfabrik Augsburg" kasvoi 400 työntekijän keskiluokan yrityksestä suureksi yhtiöksi 12000:lla henkilöstöllä vuoteen 1913 mennessä.